
Truculenti  Plautinae  quos  infra  tractavi  locos  casu 
accidit,  ut  prima  scribendi  occasione  oblata  mihi  aut 
explicandos  aut  emendandos  eligerem.  Namque  huius 
fabulae,  quae  inde  a  Camerarii  et  Acidalii  temporibus 
omnium  quae  exstant  vel  corruptissima  est  iudicata, 
a.  1868  Andreae  Spengelii  recensione  cum  Studemundi 
apparatu  critico  edita  certum  iudicandi  et  corrigendi 
nacti  sumus  fundamentum:  quem  tum  librum  accuratius 
perlegi  quaeque  mihi  aut  in  interpretandis  poetae  verbis 
aut  in  sanandis  codicum  corruptelis  editor  minus  recte 
egisse  videretur  adnotavi.  Ita  factum  est,  ut  de  uni- 
versae  fabulae  corruptelis,  lacunis,  interpolationibus 
quaestiones  difficiliores,  quibus  minime  parem  me  pu- 
tavi,  omitterem  et  potius  de  aliquot  locis  aut  expli- 
candis  aut  emendandis  hoc  primo  specimine  expone- 
rem.  Atque  cum  plurimis  de  locis,  quae  est  pessima 
huius  comoediae  condicio,  exceptis  sex  illis  quae  hodieque 
servantur  Ambrosiani  foliis  ,  admodum  incertum  sit 
iudicium,  ego  potissimum  id  spectavi,  ut  quantum  possem 
consuetudinis  Plautinae  eam  quam  Bitschelius  Praef. 
Mil.  p.  XXI  postulat  rationem  haberem  indeque  probandi 
et  refellendi  peterem  argumenta.  Plus  semel  factum 
est,  ut  non  novas  adferrem  emendationes ,  sed  aliorum 
lectiones  contra  novissimum  editorem  defenderem;  quod 
non  inutile  duxi,  si  accuratius  et  certioribus  argumentis 
illorum  causam  agere  possem. 

Unum  addo  me  in  citandis  Aululariae,  Casinae,  Cistel- 
lariae,  Epidici,  Poenuli  locis  usum  esse  altera  Parei 
editione  anno  1G19  edita. 

l* 


Trucul.  II,  4, 10. 


Postquam  Diniarchus  Phronesium  salvere  iussit,  sequi- 
tur  hoc  inter  eos  colloquium: 

PH.  Vbi  cenabis  ?    DI.  Vbi  tu  iusseris. 
PH.  Hic:  me  lubente  facies.  DI.  Edepol  me  magis. 

Ad  quae  verba  Spengelius  adnotat:  «lam  Diniarchus 
in  lecto  cum  Phronesio  accumbit.  Nam  parata  est  cena 
Phronesio  ex  balneo  exeunti.  Eodem  modo  in  scena 
cenatur  et  bibitur  Most.  I,  4;  Pers.  V,  2.»  Addere  potuit 
Stichi  V,  4.  Mihi  vero  iterum  atque  iterum  scaenam 
perlegenti  persuadere  non  potui  viros  doctos  recte  hoc 
loco  de  convivio  cogitasse.  Omnium  qui  supra  comme- 
morati  sunt  locorum  longe  est  alia  ratio:  non  solum  ex 
iis,  quae  in  quoque  loco  antecedunt,  planissimum  est, 
quo  modo  sit  res  intellegenda,  sed  etiam  convivii  appa- 
ratus  diserte  enarrantur;  in  Most.  w.  295.  308.  309;  in 
Pers.  w.  758  sq.  765.  768  sq.;  in  Stich.  vv.  654.  662  sq. 
768  sq.,  ita  ut  intellegamus  et  causam  convivii  et  singulas 
res  ad  comissationem  adhibitas:  plana  atque  aperta  res 
ante  oculos  nostros  agitur. 

Coutra  hoc  loco  omnia  id  genus  desidero :  non  videmus, 
cur  Phronesium  hic  ante  aedis  cenam  paraverit;  nihil 
legimus  de  accumbendo  (Most.  308.  Pers.  768.  Stich.  750.), 
nihil  de  aqua  manibus  infusa  (Pers.  769.  Most.  308.), 
nihil  de  mensa  apposita  (Pers.  769.  Most.  308.), 
nihil  sermoiium,  quales  in  initio  convivii  solent  fieri:  ex 
solis  Diniarchi  verbis  convivium  esse  concluserunt  inter- 
pretes.  Hoc  quoque  eos  fugit:  non  apte  Phronesium, 
quae  non  multo  post  militem  dicat  adfuturum  (II,  4,  57), 
nunc  cum  alio  amatore  ante  aedis  cenare.  Ni  fallor, 
accedit  alia  causa,  quae  pertinet  ad  rem  scaenicam  ipsam : 
considerandum  est  enim  in  Mostellariae ,  Persae,  Stichi 
locis  optime  poetam  comicum  spectatoribus  proponere 
eius  modi  res,   quippe  in  quibus  ars  eius  egregie  possit 


elucere :  nostro  vero  loco  non  potest  perspici,  quid  fuerit 
causae,  cur  duos  amantes  in  scaena  convivium  agentes 
faceret  poeta.  Sed  nunc  non  de  iis,  quae  facere  necesse 
erat  poetam,  sed  quae  fecerit  agimus.  Dixerit  quis 
in  initio  scaenae  aliquot  versus  excidisse:  at  nullum  lacunae 
vestigium  apparet. 

Mihi  quidem,  si  recte  intellego  hoc  loco  Plauti  dicendi 
rationem  atque  peculiarem  eius  artem  comicam,  omnia 
quae  Diniarchus  dicit  ita  ab  eo  dicta  videntur,  ut  se 
in  convivio  esse  tantum  modo  fingat.  Quod  non 
videtur  esse  alienum  natura  poetae  nostri;  comparari 
potest  primum  ea  quae  mox  legitur  locutio  paerie  pro- 
verbialis  facta  «aspersisti  aquam»,  quae  reditBacch.  247; 
item  ficta  loquitur  Pseudolus  Pseud.  35  sq.:  «Tuam  ami- 
cam  video  —  eccain  in  tabellis  porrectam:  in  cera  cubat.» 
Simili  modo  eiusdem  fabulae  v.  326  eqs.  Calidorus 
Pseudolum  iubet  arcessere  «hostias  victumas  lanios»,  ut 
Ballioni  ut  summo  Iovi  sacrificet.  Neque  alia  res  est 
hoc  loco:  Diniarchus  benigne  a  Phronesio  ad  cenam  in- 
vitatus  blande  infit:  «Nempe  tu  eris  hodie  mecum,  mea 
Phronesium?»  —  scilicet  ratus  eandem  se  quam  ante 
apud  Phronesium  gratiam  habere;  tum  illa,  militis  ad- 
ventus  memor  (minime,  ut  vult  Spengelius,  se  aegram 
esse  simulans):  «Vellem  si  fieri  posset».  (Sic  A,  cuius 
hoc  loco  satis  est  memorabilis  a  Palatinorum  scriptura 
diversitas.)  Diniarchus,  cui  iam  gratissima  cenae  fe- 
stivae  cum  amica  imago  obversabatur ,  his  verbis  ad 
verum  rei  statum  revocatus  indignabundus  soleas  petit, 
mensam  auferri  iubet,  pro  quo  dicere  potuit:  «nihil 
iam  moror  cenam  tuam».  Neque  aliter  cetera  intel- 
legenda  sunt:  Phronesium  primo,  quicl  ille  sibi  velit, 
ignorans,  cum  etiam  manibus  pedibusque  iram  significare 
Diniarchum  sit  consentaneum  et  abire  velle  videatur, 
admirata  dicit:  «Amabo,  sanun'  es?»  Ille  iam  paululum 
mitigatus  accuratius  rem  explicat:  «Non  edepol  bibere 
possum»  eqs.  Phronesium  eum  placare  studet:    «Mane, 


aliquid  fiet:  ne  abi»,  quae  verba  pertinent  ad  v.  12.  Et 
placatur  Diniarchus  verbisque  «deme  soleas,  cedo  bibam» 
ad  ea  quae  ante  dixerat  respiciens  se  esse  mansurum 
profitetur.  Quae  omnia  tam  celeriter  atque  tanta  sermonis 
actionisque  properatione  transcurrunt ,  ut  re  vera  con- 
vivium  in  scaena  fuisse  omnino  necesse  sit  negare. 


I,  2,  33. 


Sed  tandem  eloquere,  quis  is  homost,  Astaphium? 
novos  amator? 

Hanc  Ambrosiani  scripturam  Spengelius  ita  mutavit. 
ut  extrema  verba  «novos  amator»,  quae  in  omnibus 
codicibus  Diniarcho  continuantur ,  Astaphio  tribueret. 
Id,  quod  ei  erat  offensioni,  verba  «novos  amator»  sine 
interrogationis  particula  esse  posita.  non  est  tale,  quod 
offendat.  Quamquam  enim  adhuc  desideratur  accurata 
de  interrogationibus  apud  Plautmn  disputatio,  tamen  ex 
iis  quae  Holtzius  (Syntax.  prisc.  scr.  lat.  II,  237  ss.) 
congessit  exemplis  perspici  potest  optime  hoc  loco  «novos 
amator»  interrogantis  esse  posse.  Ac  mihi  quidem 
exemplorum  quae  sunt  adlata  multitudinem  perlustranti 
haec  videntur  posse  colligi :  plerumque  particula  inter- 
rogativa  omittitur,  si  aut  integra  est  sententia  aut  ex 
antecedentibus  (velut  «qnid?»  «quid  tu?»  «quid  nunc?» 
«quidigitur?»  «ain?»  «quaeso»  «obsecro»  e.  s.)  aut  adiectis 
vocabulis  «iam,  etiam,  igitur.  tandem»  sententia  minime 
est  obscura,  velut  IV,  2,  12:  AST.  «Intus  bolos  dat  — 
DI.  Quid,  amator  novos  quispiam?»  Yerum  etiam  breviora 
enuntiata  atque  abrupta  enuntiatorum  membra  sine  parti- 
cula  inveniuntur,  ut  hoc  loco.  Repperi  quae  comparari 
possent  haec: 

Pers.  227.  Sin  te  amo? 

Capt.  882.  Venit? 

Men.  539.   Dicam  curare  ? 

Pseud.  513.  At  si  non  apstuleris?  —  Sed  quid,  si  apstulero? 


hoc  vero  de  quo  dicimus  loco  nulla  potest  esse  dubitatio, 
quoniam  antecedit  integra  interrogatio :  «quis  is  homost, 
Astaphium?» 

Neque  hoc  Truculenti  editor  satis  consideravit ,  ea 
quam  fecit  mutatio  quam  parum  respondeat  totius  loci 
sententiae:  primum  enim  nullo  modo  convenit  Plautino 
sermoni  Astaphium  post  verba  «novos  amator»  adversa- 
tiva  coniunctione  omissa  pergere  «nimis  otiosum  te 
arbitror  hominem  esse».  Deinde,  quamvis  sit  impudens 
Astaphium,  tamen  novum  erae  amatorem  esse  non  vult 
concedere,  id  quod  maxime  apparet  ex  iis  quae  v.  28 
itineri  suo  praetendit.  Itaque  hoc  quidem  loco  novare, 
praesertim  contra  optimi  libri  auctoritatem,  noluerim. 


Similis  interrogandi   formula  videtur   esse    statuenda 
alio  loco 

II,  2, 2, 

quo  quidem  loco  in  Ambrosiano  sic  legitur  (incertis  quaa 
puncto  signatae  sunt  litteris): 

ego  sum    respic  acl  me    quid  ego    nonne  videor  tibi 
in  B.  autem: 

ego  sum  respice  ad  me  quid  ego  nonne  ego  videor  te  tibi 
ubi  primum  putaverim  utramque  scripturam  corruptam 
esse,  deinde  in  Palatinis  corrupta  archetypi  verba  litte- 
rarum  et  vocabulorum  repetitione  aucta  esse  interpositis 
«ego»  et  «te».  Inde  sequitur  in  emendando  hoc  loco  ab 
uno  Ambrosiano  esse  pronciscendum.  Studemundi  col- 
latione  nondum  edita  Brixius  (Epistula  ad  Andream 
Spengelium.    Liegn.  1868,  p.  5)  coniecerat: 

AST.  Ego  sum.    STR.   Quis  ego?  AST.    Respice 
ad  me.    STR.  Video:  novi:  vae  tibi. 
(ratus  Ambrosianum  habere:    «quid  ego  novi  te  video 
tibi»)   quod  quidem,    quamvis   sit  speciosum,  nunc  iam 
non  potest  sufficere. 

Ac  Spengelius  quiclem  corruptelam  sanare  conatus  est, 
cum  in  exitu  versus  «em  tibi»  coniceret:  eam  formulam 


verberantium  esse  constat  atque  pluribus  etiam  locis 
redire,  velut  Curc.  195.  Pers.  810.  Asin.  431.  Ter.  Ad.  172. 
At  (cf.  Brix.  1.  c.)  quo  modo  tam  patientem  factam  esse 
procacem  illam  lenam  inducamus  in  animum,  quae  statim 
v.  4  tam  placide  suum  «salve»  proferat? 

Prima  versus  particula  sana  est:  cum  v.  1  Stratullax 
post  scaenam  nomen  pultantis  quaesivisset  neque  dum 
aperiret  portam,  Astaphium  dixerat: 

Ego  sum,  respice  ad  me, 
i.  e.  aperi  et  me  vide,  (nam  «respice»  hoc  sensu  saepius 
apud  Plautum  usurpatur:  Mil  361.  Trin.  1068.  Cas.  II, 
3,  18.  Poen.  I,  2,  196.  Merc.  871.  Most,  885.  Capt. 
834.  835.  Pseud.  244.  Stich.  330.  alias.)  Tum  servus,  dmn 
verba  «quid  ego?»  profert,  ad  quae  verba  optime  Spengelius 
attulit  Amphitruonis  locuni  (1021  sq.),  aperit  ianuam  atque 
Astaphium  conspicit;  illa  ad  verba  eius  quid  respondet? 
nisi  fallor: 

Nota  non  videor  tibi? 
i.  e.  nunc,  quoniam  oculis  tuis  me  conspicis,  nonne  me 
cognoscis?  cf.  Mil.  901:  «qui  tam  pro  nota  nominat  me». 
Curc.  280:  «Date  viam  mihi  noti  ignoti».  Stratullax  vero, 
ut  est  homo  rusticus  et  morosus,  nihil  ad  Astaphii  verba 
respondet,  sed  quoniam  cognovit  eam,  increpat  incle- 
menter : 

Quid  tibi  ad  hasce  accessio  aedis  —  eqs. 
Ea  emendatio  quam  proxime  mihi  videtur  ad  mutilam 
Ambrosiani  scripturam  accedere.  Nihil  autem  offensionis 
habet  omissio  copulae  post  «nota»,  si  confers  Poen.  V,  2, 
117:  «iterum  mihi  videor  gnatus».  Ter.  Phorm.  94: 
«numquam  aeque  —  ac  modo  paupertas  mihi  onus  visumst 
et  miserum  et  grave».  Iam  vero  interrogandi  particulam 
oinitti  in  eius  modi  sententiis  haec  arguunt  exempla: 

Men.  503.   Non  me  novisti? 

Epid.  V,  1,  32.   Non  me  nosti? 

Mil.  428.  non  nos  novisti? 

Men.  294.  nomen  non  nosti  meum? 


Men.  -138.    Non  tu  istas  meretricefl  novisti  ere? 

—  302.   Non  scis,  quis  ego  sim  —  ? 

—  408.  Amph.  518.  ,11011  ego  te  novi  —  ? 


II,  2,  15. 

Aclvenisti  huc  nos  tentatum  cuin  exornatis 
ossibus? 

Ita  Spengelius  scripsit:  in  BCD  legitur  «sistentatuin», 
in  A  «te  ostentatum»,  incerta  TE  syllaba.  Spengelii  con- 
iectura,  quae  iam  in  Lambini  editionibus  legitur,  id  habet 
offensionis  primum,  quocl  de  inlecebris  amoris  et  eius 
modi  rebus  non  usurpat  Plautus  «temptandi»  verbum,  sed 

1.  de  rebus,  quae  accurate  examinantur: 

Aul.  IV,  4,  20.  (de  pallio,  quod  subigitat  Euclio)  Tempta 

qua  lubet. 
Mil.  1336.  Temptabam  spiraret  an  non. 

2.  cle  eo,  qui  alterius  sententiam  exquirit  vel  aliquicl 
ex  eo  elicere  studet: 

Aul.  V,  17.  animum  tuum  temptavi. 
Stich.  126.  Edepol  vos  lepide  temptavi. 
Truc.'I,  1,  13.   temptat  benignusne  an  bonae  frugi  siet. 
Merc.  222.  tandem  temptabit  te. 
Amph.  661.  an  ille  me  temptat  sciens  —  ? 
Poen.  III,  1,  54.  Itane  temptas  an  sciamus? 
o.  saepe  inest  notio  molestiae: 

Amph.  692.  Temptas:  iam  dudum,  modo. 

Aul.  III,  4,  3.  temptat  onmibus  miserum  modis. 

Poen.  V,  4,  52.  Perge  etiam  temptare. 

Ita  illud  verbum  hoc  loco  haud  bene  usurpatum  sit. 

Neque  praetermittendum  est  alterum:  codicum  dico 
testimonium,  in  quibus  — •  quod  sciam  —  ■  semper  «tem- 
ptare»  scriptum  extat  (Bentl.  ad  Ter.  Phorm.  III,  3, 
19  =  552.  Ritschel.  Prol.  Trin.-p.  CIII.  Fleckeisen. 
E.  Crit.  p.  XI,  cf.  Corssen.  Ueber  Ausspr.  I2,  122. 
Brambach.  Die  Neugestalt.  d.  1.  0.  249.),  velut  te- 
stantur  Mil.  1336  BCD,   Stich.    126  ABCD,  Merc.  222 

BCD,  Aul.  IV,  4,  20  B  Pareo  auctore.  Quocl  si  ne  in 
Ambrosiano  quidem  codice  h.  1.  eius  scripturae  vesti- 
gium  apparet  —  utcumque  leguntur  incertae  litterae  — , 
efficitur  de  «temptandi»  verbo  non  amplius  esse  cogi- 
tandum. 

Iam,  quod  attinet  ad  sententiam,  aptius  est,  quod 
coniecit  Kiesslingius  in  Iahn.  ann.  97,  628:  «ad- 
venisti  huc  te  extentatum»:  quamquamquod  de  allitera- 
tione  quam  dicunt  «extentatum  —  exornatis»  profert, 
sane  est  levius,  quam  ut  pro  argumento  possit  esse;  verum 
etiam  quod  putat,  quoniam  Most.  v.  594  legatur:  «venisti 
huc  te  extentatum?»  (de  quo  vocabulo  cf.  Ritschel.  Parerg. 
I,  502.),  hic  quoque  necessario  idem  verbum  reponendum 
esse,  illud  quidem  veri  specie  non  caret,  tamen  vereor, 
ne  sit  speciosius  quam  verius.  Xam  equidem  videre 
nequeo,  quid  hic  obstet  scripturae  Ambrosiani:  «Advenisti 
huc  te  ostentatum»;  «se  ostentare»  ut  apud  Ciceronem 
et  alios  legitur,  ita  ostentandi  vocabulo  Plautus  quoque 
utitur : 

Aul.  II,  2,  18.  altera  manu  fert  lapidein,  pauem   ostentat 

altcra. 
Cist.  II,  1,  10.  modo  quod  suasit,  dissuadet:  quod  dissuasit, 

id  ostentat. 
Most.  287.    quid   opus   est,    quod    suum   esse    nolit.   id  ei 
ultro  ostentarier. 

Iam  cum  dicatur  Asin.  862:  «verum  hoc  facto  sese 
ostendit»  (cf.  Ter.  Eun.  307.  Hec.  544.  627),  nulla  est 
causa,  cur  non  hic  quoque  «te  ostentatum»  legamus. 
Neque  sensui  obest  id  verbum:  nam,  ut  arbitror,  id 
potissimum  in  lena  offendit  servum  rusticmn,  quod  vetula 
et  turpis  pulchris  vestimentis  et  «medicaminibus  faciei» 
insolentissime  sese  iactat,  i.  e.  «se  ostentat»;  nihil  enim 
aliud  ei  in  sequentibus  obicit  vv.  32  sq. 

Supplementi  loco  addam  non  satis  accurate  Spengelium 
verba  «cum  exornatis  ossibus»  explicare:  qui  cum  recte 
dicat:  «haec  non  ad  buccas  purpurissatas  refero»,  pergit: 
«sed  ossa  sua  (h.  e.  se)  exornavit  veste  suaso  infecta». 

At  «ossa»  simpliciter  pro  hominc  ipso  usurpari  non 
possunt.  Secl  nemo  non  videt  «ossa»  hoc  loco  cum  con- 
temptu  dicta  esse  de  Astaphio,  quippe  quae  vetula  et 
decrepita  velut  puella  sese  exornet;  quem  ad  modum 
Capt.  135  Ergasilus  de  se  ipso  loquitur: 

ossa  atque  pellis  sum  miser  aegritudine, 
vel  quem  ad  modum  est  Aul.  III,  6,  28  de  agno: 

quia  ossa  ac  pellis  totus  est. 


II,  2,  49. 

Latere  fit  minor,  qua  is  ad  vos  damnis  permensust 
viam. 

Sic  scripsit  Truculenti  editor  Anibrosianum  secutus,  qui 
ab  ceteris  codicibus  et  a  Prisciano  discrepans  «damnis» 
exhibet.  Hoc  quidem  loco,  si  sententiae  sanitatem  serva- 
turi  sumus,  nullo  modo  optimi  codicis  scripturam  retine- 
bimus:  omnino  enim  non  intellegitur,  quid  sibi  velit: 
«qua  (i.  e.  per  maceriam)  is  permensus  est  viam  ad  vos 
damnis».  Quae  sunt  damna?  Plautini  sermonis  con- 
suetudo  aliam  significationem  non  admittit,  nisi  ut  sit 
nimius  sumptus,  qua  quidem  significatione  saepe  apucl 
Plautum  occurrit  vocabulum:  quo  modo  vero  Strabax 
clamnis  i.  e.  damnis  factis,  clainnis  implicitus  sibi  per 
maceriam  viam  fecit?  ad  damna  pervenit,  sed  non 
damnis  in  amicae  domum;  ad  quam  aditum  sibi  parare 
nulla  adfert  damna,  non  enim  muneribus  opus  est,  sed 
ut  damna  faciat,  intromittitur.  Longe  aliter  sese  habet 
ablativus  his  locis: 

V,  58.  stultus  atque  insanus  damnis  certant. 

Bacch.  66.  palaestram,  ubi  damnis  desudascitur. 
qui  quidem  loci  minime  sunt  obscuri,  sed  ad  hunc  locum 
explicandum  nihil  valent.  Qua  re  nisi  demonstratur 
«damnis»  posse  significare  «ad  clamna»,  redeundum  est 
ad  ceterorum  librorum  atque  Prisciani  scripturam.  Ge- 
netivus   optime  quadrat ,   iungenda  sunt  «viam  damni» ; 

via  illa  ad  vos,   ait  servus,   damni  via  est,   i.  e.  quae 
ducit  ad  damnum.    Neque  eius  modi  locutio  a  Plauto  est 
aliena;  duo  mihi  praesto  sunt  loci  huius  simillimi: 
Trin,  314.  damni  coneiliabulum, 

i.  e.  conciliabulum,  ubi  facile  damno  adiici  possum. 

Men.  988.  ex  hoc  saltu  damni. 

Statim  sequatur  alius  locus,  qui  eodem  modo  videtur 
contra  librorum  scripturam  esse  emendandus,  quo  in  loco 
Ambrosianus  cum  Palatinis  consentit.  Neque  ego  novam 
adfero  emendationem :  nam  quod  ante  bos  tres  annos 
conieci  postea  iam  a  Kiesslingio  (1.  c.  p.  629)  inventum 
esse  intellexi;  verum  ad  coniecturam  accuratius  compro- 
bandam  haec  quae  infra  scripsi  fortasse  non  nihil  con- 
ferent.  II,  2  postquam  Stratullax  abiit,  Astaphium  illuni, 
quamvis  sit  violentus,  sperat  immutari  posse  v.  63: 

blandimentis,  hortamentis,  ceteris  mere- 
triciis. 
ad  quae  verba  Spengelius  in  adnotatione :  «male  iunge- 
batur  hortamentis  ceteris  meretriciis,  ut  duae  res  intelle- 
gerentur,  et  blandimenta  et  cetera  meretricia  hortamenta. 
Immo  tria  sunt,  et  blandimenta  et  hortamenta  et  cetera 
meretricia.     V.  Bacch.  I,  1,  7: 

pol  haud  meretriciumst, 
quo  ipso  loco  «meretricium»  pro  adiectivo  accipiendum 
est,  non  pro  substantivi  genetivo  plurali.»  Recte  ille 
quidem  reicit  verborum  distributionem,  quae  et  in  Lam- 
bini  et  in  Parei  editionibus  legitur:  nam  «blandimentis, 
hortamentis  ceteris  meretriciis»  non  multo  rectius  dictum 
esset  quam  «Graeci  et  ceteri  barbari».  Xeque  hoc  nemo 
videt,  tribus  membris  ad  orationis  concinnitatem  opus 
esse.  Iam  quid  hoc  est  «ceteris  meretriciis»?  Fugit 
Spengelium,  cum  ad  Bacchidum  locum  provocaret,  illic 
«meretriciumst»  esse  praedicatum;  tunc  etiam  citare 
poterat 

Pseud.  289.   ISJon  lenoniumst. 

Pers.  47.  hoc  meumst,  ut  faciam  sedulo. 

Trin.  123.  Xon  istuc  meumst. 

Sed  acliectivum  aut  pronomen  si  praedicati  vicibus 
fungitur  coniunctum  cum  copula,  longe  alia  res  est  ac 
si  coniunctum  cum  «ceteris»  substantivi  loco  est  ha- 
bendum. 

At,  inquit,  etiam  dicitur  «cetera  bona,  cetera 
mala»,  tum  «cetera  omnia»  et  quae  sunt  similia.  Sed 
facile  est  observatu  adiectiva  numeralia,  quale  est  «ceteri», 
tantum  cum  iis  adiectivis  neutrius  generis  coniungi,  quae 
saepissime  pro  substantivis  usurpantur  et  semper  certa 
quadam  significatione,  ita  ut  dicere  possis  «cetera,  multa, 
omnia  bona  s.  mala»,  sed  non  alio  sensu  «huius  hominis 
improbitas,  perfidia,  cetera  mala»,  vel  «huius  urbis 
amoenitas,  salubritas,  cetera  bona».  Vt  vero  dicere 
licet  «cetera  bona,  mala»,  ita  non  item  licet  «cetera  im- 
peratoria,  militaria,  civilia»,  quia  neque  simplex  «im- 
peratoria»,  neque  «militaria»  neque  «civilia»  est  in  usu: 
quamquam  Kiesslingius  1.  c:  «die  moglichkeit  das 
adjectivum  substantivisch  zu  fassen  will  ref.  nicht  leug- 
neH».  Accedit  quod  pessime  sese  excipiunt  verba  hoc 
.  modo:  «blandimentis,  hortamentis ,  ceteris  meretriciis» : 
tam  languide  locutum  esse  nemo  putabit  Plautum,  cuius 
innumeris  locis  egregia  conspicitur  ars  vocabula  confor- 
maudi  et  coniungendi,  qua  in  re  dignus  est,  qui  vel  cum 
Aristophane  comparetur. 

Quibus  de  causis  cum  certum  sit  corruptum  esse  versum, 
hunc  in  modum  cum  Kiesslingio  restituendum  arbitror: 
blandimentis,  hortamentis,  inlecebris  meretriciis. 
Vbi  postquam  in  «inlecebris»  tres  in  initio  litterae 
evanuerunt,  facile  quae  nunc  legitur  in  codicibus  nasci 
poterat  corruptela: 

INLECEBMS 

INCELEBRIS  (vetus  corruptela) 
CETE  RIS 
(«inlecebra»,  non  «illecebra»   legitur  Men.  355  in  B 
(incelebra  CD),  Truc.  I,  2,  82  in  A  et  Palatinis,  Cas. 

Y,  2,  12  et  Asin.  151,  si  ex  Parei  silentio  licet  concludere, 
in  Palatinis,  Bacch.  87  «inlecebrosius»  in  B.) 

Non  obstat  coniecturae,  quod  —  quantum  sciam  — 
Plautus  «inlecebrae»  vocabulo  plerumque  utitur  de  per- 
sonis : 

Truc.  I,  2,  83.   mala's   atque   eadem  quae  soles  iulecebra. 

Truc.  IV,  2,  46.  iam  hercle  tibi  ego  inlecebra  ludos  faciam 
clamore  in  via  — , 
si  versus  est  sanus, 

Asin.  151.  eccam  inlecebram  exit  tandem. 

Cas.  Y,  2,  12.  incelebram  stupri. 
Nam  uno  quidem  loco  aliter  usurpat: 

Men.  355.  mundities, 

inlecebra  animost  ea  amantum. 
Denique  quivis  videt,  si  substantiva,  quae  antecedunt. 
comparaverit ,    addito  inlecebris  egregiam    effici   grada- 
tionem : 

blandimentis,  hortamentis,  inlecebris  meretriciis. 
i.  e.  primum  blanditur,   ubi  id  vidit  bene  processisse, 
hortatur,   ut  introeat,   denique  malis  artibus  inretitum 
inlicit  ad  «damnum»  faciendum. 


II,  4,  75 

in  B  ita  legitur: 

Sit  facito  quicquid  ait  uierit  bona  consulas, 
quae  Spengelius  ita  emendavit: 

Ph.  Sic  facito:  quicquid  aderit,  dona. 

DI.  Consulam. 
sane  facili  mutatione  neque,  quod  attinet  ad  Phronesii 
verba,  sine  veri  specie.  Sed  in  Diniarchi  responso  haereo : 
nam  quod  Spengelius  de  «consulendi»  usu  revocat  ad 
Cistellariae  et  Trinummi  locos  et  explicat:  «Bene  curabo 
et  consulam,  quae  dona  tibi  mittantur,  ut  te  digna  sint», 
in  hoc  nescio  an  fallatur.  Nam  si  recte  perspectum 
habeo  huius  verbi  absolute  positi  usum,  semper  du- 
bitandi  et  deliberandi  inest  notio.  ita  ut  nequaquam 

idem  sit  quotl  «curare».   Praesto  autem  mihi  sunt  haec 
exempla : 

Trin.  572.  quae  res  bene  vortat.    quid  nunc?  etiam  con- 

sulis? 
Mil.  219.  Viden  hostes  tibi  adesse  tuoque  tergo  obsidium  ? 

consule. 
Rud.  1036.  dum  concedo  et  consulo. 
Mil.  197.   dum    ego  mihi   consilia  in  animum  convoco,  et 

dum  consulo  quid  agam. 
Pseud.  379.  ut  tu  hinc  porro  quid  agas  consulas. 
Cist.  III,  1,  4.  ut  illud,   quod  tuam  in  rem  bene  conducat, 

c  o  n  s  u  1  a  m. 

Iam  hoc  apertum  est  amatorem  qui  aiat  «consulo» 
(sc.  quid  sim  donaturus  amicae)  malum  esse  amatorem, 
multo  vero  deteriorem,  qui  aiat  «consulam».  Sed  fac 
eum  posse  per  se  dicere:  quo  pacto  potest,  qui  ante 
dixerit : 

Lucri  hercle  videor  facere  mihi,  voluptas  mea, 

Vbi  quippiam  me  posces, 
et: 

Iam  faxo  hic  aderit? 
Fortasse  verum  invenietur  ex  iis,  quae  statim  respondet 
Phronesium : 

Ecastor  munus  te  curaturum  scio, 

Vt  quoius  me  non  poeniteat: 
hinc  sequitur  Diniarchum  aliquid  dixisse  ad  se  excusan- 
dum,  si  non  placiturum  esset  munus,  aut  ad  commen- 
dandum  laudandumve  donum.  Id  si  verum  est,  non 
dubito,  quin  recedendum  sit  ad  eam  emendationem 
quam  iam  diu  ab  aliis  factam  inveni:  «boni  consulas». 
«Boni  consulere»  enim  constat  significare  «bonum  iudi- 
care»,  deinde  «satis  habere,  contentum  esse»,  velut 
Quintilianus  in  libri  VI  prooemii  §  16 :  «boni  autem 
consulere  nostrum  laborem  vel  propter  hoc  certum  est». 
Cf.  quae  in  lexicis  citantur  Ovid.  ex  Pont.  III,  8,  24:  «tu 
tamen  haec,  quaeso,  consule  missa  boni.»  Trist.  IV,  1, 
106:   «tu  quoque  non  melius,   quam  sunt  mea  tempora, 

carmen.  interdicta  mihi  consule  Roma  boni».  Sed  et 
antiquiores  ita  locutos  esse  testantur  Quintilianus  I,  6,  32 
et  Fest.  pag.  41  Muell.:  «consulas  antiqui  ponebant  non 
tantum  pro  consilium  petas  et  per  contrarium,  sed  etiam 
pro  iudices  et  statuas».  Citat  quidem  Gellius  N.  A.  X,  3, 
17  ex  Catonis  oratione  fragmentum,  in  quo  liaec  sunt: 
«Nemo  hoc  rex  ausus  est  facere:  eane  fieri  bonis,  bono 
genere  gnatis,  boni  consulitis?»  His  opinor  exemplis 
satis  hoc  loco  confirmatur  coniectura  «boni  consulas». 
Ita  autem  si  scribimus,  etiam  cetera  quae  scripsit 
Spengelius  sunt  mutanda:  nam  post  Diniarchi  verba 
«iam  faxo  hic  aderit»  Phronesium  dicere  posse  «quid- 
quid  aderit,  dona»  nemo  credet,  quandoquidem  «aderit» 
nihil  aliud  est  nisi  «tibi  mittam,  tibi  donabo».  Facillima 
autem  mutatione  ex  librorum  corruptela  haec  eruuntur: 
AITVIERIT 
ATTV  ERIT 
et  vocabulo  «quidquicU  transposito  totus  versus  sic 
legitur: 

PH.  Sic  facito. 

DI.  At  tu   quidquid  erit,    boni 

consulas. 

Tum  non  opus  est,  ut  ad  languidam  quae  ante  Spen- 

gelium    legebatur    scripturam    «quidquid    autem     erit» 

recurramus:  post  «sic  facito»  in  Diniarchi  responso  pro- 

nomine  «tu»  quam  maxime  opus  est.    «At»  autem  recte 

inferri  ea    quae  Holtzius   1.   c.   II,    344  sq.   collegit   ex 

Terentio  exempla  probant  et  hic  Asinariae  versus  464: 

ME.  . .  .  Sauream  non  novi. 

Ll.  At  nosce  sane. 
Brixius  (Ep.  p.  10)  et  qui  ei  adstipulatur  Kiesslingius 
(1.  c.  p.  632)  hoc  modo  voluerunt  legi  versum: 
PH.  Sic  facito. 

DI.  Quidquid  attulerit,  boni  consulas. 
sed  non  video,  qui  tani  abrupte  Diniarchi  verba  possint 

adiungi:    certe,    ut   modo   dixi,    pronoinine  carere  non 
possumus. 

Statim  in  sequentibus  dubito  an  v.~89  non  recte  verba 
poetae  restituerit  Spengelius  hoc  modo: 

Ego  isti  non  munus  mittam?  iam  modo  ilico 
Iubebo  ad  istam  quinque  perferri  minas. 
nam  «iam  modo  ilico»  latinum  esse  nego.   Adfert  Spen- 
gelius  Amphitruonis  locum  II,  2,  62  (692):  sed  prorsus 
diversa  notione  «iam  dudum  modo»  illic  usurpatum  est. 
Dixerat  Alcumena: 

Qui  non  abiisti  ad  legiones,  ita  uti  dudum  dixeras? 
Amphitruo  illud  «dudum»  non  intellegit,  quoniam  re 
vera  omnino  non  adfuerat,  itaque  quae  sequuntur,  facilia 
sunt  intellectu: 

AM.  Dudum?  quam  dudum  istuc  factumst? 

AL.Temptas, 

iam  dudum,  modo. 

AM.  Qui  istuc  potis  est  fieri,  quaeso,  ut  dicis :  iam  dudum 

modo? 
ubi  Amphitruo  ludit  vocabulo  «dudum»,  quod  Alcumena 
eadem  fere  significatione  coniungit  cum  «modo»,  quo 
accuratius  quid  velit  indicet.  Nostro  vero  loco  «iam 
modo»  Spengelius  «statim»  significare  contendit  et 
Praenestinorum  «tammodo»  comparat,  quod  non  de- 
buit  comparare.  Etiam  si  «iam  modo»  cum  «ilico» 
coniungimus,  quod  saltem  facere  debebat,  non  recte  ex- 
plicari  potest  formula. 

Videtur  autem  «iam  modo»  ortum  esse  in  CD  ex  ea 
quae  est  in  B  corruptela:  «iammo»:  latet  autem  in 
ea,  nisi  fallor,  particula  «immo»,  quam  optime  hic 
quadrare  nemo  negabit,  qui  consideraverit  antecedentia : 
Ego  isti  non  munus  mittam? 
In  idem  vocabulum  iam  incidisse  cognovi  C.  F.  W. 
Muellerum  Plaut.  Prosod.  p.  312,  cum  quo  etiam  de 
hiatu  vitando  (p.  525)  prorsus  mihi  convenit.  Ceteris  vero 
quae  sit  medela  adhibenda,  non  tam  pro  certo  ausim 
adfirmare,  nisi  hoc  unum  contenderim  «ex  hoc  loco» 

2 

ferri  non    posse:    quod   non  defendit   Muellerus   adlato 
Asin.  v.  130: 

nam  [actutum]  ex  hoc  loco 
Ibo  ego  ad  trisviros  — , 

siquidem  «ex  hoc  loco  ibo»  propria  significatione  dictum 
est.     Potest  olim  fuisse  versus  talis: 

Ego  isti  non  mittam  munus?  immo  extempulo 
Iubebo  — , 
ita  ut  «extempulo»  supra  scripto  «ex  hoc  loco»  expel- 
leretur .  Sed  etiam  « i  m  m  o  i  a  m  i  1  i  c  o  » ,  ut  vult  Muellerus 
L  c.  p.  312,  vel  «immo  ego  ilico»,  quoniam  «imino» 
saepe  cum  pronomine  solet  coniungi,  probabiles  sunt 
emendationes. 

In  sequentibus  autem  recte  Studemundum  suasisse 
«deferri»  pro  perferri  ex  his  quae  infra  scripsi  exemplis 
intellexi.  Verbo  «deferendi»  Plautus  omnibus  qui  mihi 
praesto  fuerunt  locis  de  re  quadam  mandata  vel  neces- 
saria  vel  quae  ad  certum  quendam  locum  aut  hominem 
pertineat  utitur;  ita  in  primis  de  pecunia: 

Truc.  IV,  2,  26.  iussi  ei  (sic  Brix.  1.  c.  p.  12)  quinque  de- 

ferri  minas.  (cf.  27). 
Asin.  852.  et  ad  amicam  detulisse  viginti  argenti  minas. 
Truc.  III,  1,  10.  minas  —  huc  in  urbem  detuli. 
—      V,  64.  pecua  ad  hanc  collo  in  crumina  ego  obligata 

defero. 
Poen.  III,  1,  56.  trecentos  Philippos  —  quos  deferret  huc 
ad  lenonem.  (cf.  5,  36.) 
Pseud.  1242.  obviam  ultro  ei  deferam  (viginti  minas). 
Merc.  703.  em,  quoi  decem  talenta  dotis  detuli. 
Poen.  I,  2,  133.  Deferto  ad  me  (nummos.  cf.  III,  4,  28.). 
Trin.  955.  quod  me  aurum  deferre  iussit  ad  gnatum  suom. 
Poen.  I,  1,  46.  ei  dabitur  aurum,    ut  ad  lenonem  deferat. 
Epid.  II,  2.  102.  Opus  est  homine.  qui  illo  argentum  deferat 

pro  fidicina. 

Pseud.  260.  quod  tibi  detuli  et  quod  dedi  — . 

de  palla  Men.  173.  393.  426.  525.  561.  6Q1.  652.  689. 

Asin.  885;   de   anulo  Mil.  800.  912.   1049:  de   spintere 

Men.  807;  de  urna  Rud.  482:   de  frumento  Pseud.  190. 

Bacch.  1075.  praedam  —  ad  quaestorem  deferam. 

Aul.  III,  2,  2.   ad  trisviros  iam  ego  deferam  nomen  tuom. 
cle  tabellis  Mil.  131.  Trin.  949. 

Pers.  695.  mandatae  quae  sunt  volo  deferre  epistulas. 
de  puero  Truc.  II,  4,  54.  IV,  3,  25;  de  puella  Cist.  I, 
3,  21.  III,  5;  de  Menaechmo  ad  medicum  ferendo  Men. 
948.  952; 

Amph.  701.  e  portu  navis  huc  nos  dormientis  detulit. 
«Perferre»  autem  significat  aut  «nuntiare»: 

Amph.  216.  haec  ubi  legati  pertulere. 

Capt.  343.    qui   tua  quae   tu  iusseris  mandata  ita  ut  velia 

perferat. 
ib.  377.  patri  meo  ordine  omnem  rem  illuc  perferat. 
aut  «tolerare«: 

Amph.  645.  feram  et  perferam  usque  abitum  eius. 

Men.  726.  quin  vidua  vivam  quam  istos  mores  perferam. 

Capt.  743.   breve  spatiumst  perferundi  quae  minitas  mihi. 
Vnus  —  quod  quideni  sciam  —  restat  locus  in  quem 
non  quadret  illa  definitio: 

Rud.  372.  vix  hodie  ad  litus  pertulit  nos  ventus  exanimatas^ 
ubi  comparato  quem  supra  attuli  Amphitruonis  v.  701 
haud  scio  an  sit  mutandum. 

Etiam  alio  loco  particula  «immo»  e  librorum  corruptela 
eruenda    est,    quem    ad    modum    iam    dudum    fecerunt 
editores  ante  Spengelium.  Qui  cum  III,  2,  28  sic  scriberet: 
STR.  Eu  edepol  hominem  nihili. 

AST.  Iamne  autem 
ut  soles? 
STR.  Quian  «nihili»  dico? 

AST.  I  intro  amabo: 
cedo  manum. 
nimis  urbanum  voluit  esse  servum  rusticum ,  qui  ad 
Astaphii  admonitionem  «Iamne  ut  soles?»  non  potest 
tam  placide  respondere  «Quian  nihili  dico?»  Neque  vero 
ante  blanda  quae  sequuntur  Astaphii  verba  «I  intro 
amabo:  cedo  manum»  ille  quidquam  potest  locutus  esse 
nisi  quod  ancillae  placeret:    maxime  autem  placet,  si 

tacet.  Qua  re  quid  veri  similius  quam  ut  codicum  scrip- 
tura   «iamne»   non   sit  repetita  ex  antecedenti  versu, 
sed  potius  corrupta  ex  eo  quod  ante  fuit  «immo»? 
STR.  Immo  nil  dico. 

AST.  I  intro  amabo:  cedo 
manum. 
Si  recte  perspicio  totum  locum,  Stratullax,  qui  cum  de 
Strabace  audisset,  rursus  in  veterem  castigandi  morem 
delapsus  erat,  ab  Astaphio  admonitus  intellegit  nondum 
se  omnem  «truculentiam  ex  pectore  amovisse»  (v.  Kiess- 
ling.  1.  c.  p.  637.)  satiusque  sibi  esse  onmino  non  loqui: 
ita  non  sine  levi  quodam  stomacho  «Immo  nil  dico», 
quem  facile  ancilla  mitiorem  reddit:  «I  intro  amabo: 
cedo  manum». 

Deinde  eum  locum,  qui  nunc  Ambrosiani  subsidio 
egregie  est  restitutus,  II,  2,  11  malim  hoc  modo  legere 
servato  uno  vocabulo,  quod  omisit  Spengelius,  omisso 
altero,  quod  ille  servavit: 

STR.  Pergin  male  loqui  mulier  mihi  ? 
AST.  Quid  tibi  maledico? 

STR.  Quia  enim  me  trun- 
cum  lentum  nominas. 
nam  multo  facilius  post  «tibi»  poterat  inferri  «ego»,  quod 
etiam  in  Ambrosiano  legitur,  quam  «enim»  post  «Quia». 
«Quia  enim»  autem  quam  sit  accommodatum  sermoni 
Plautino,  non  est  opus  demonstrare :  ex  magna  exemplo- 
rum  quae  Holtzius  1.  c.  II,  357  collegit  multitudine 
unum  adferam,  quod  proxime  accedat  ad  huius  loci 
sententiam : 

Pseud.  324  sq.   B.   Immo  vin  etiain  te  faciain  ex 
*   '         laeto  laetantem  magis? 
CA.  Quid  iam? 

B.  Quia  enim  non 
venalem  iam  habeo  Phoenicium. 

Denique  tertio  loco  vulgatam  lectionem,  quam  quis 
primus  protulerit  nescio,  tuebor  contra  Spengelii  coniectu- 
ram,  quam  refellere  fortasse  ad  cognoscendam  consuetudi- 
nem  Plautinam  non  nihil  intererit. 

II,  4,  53  Spengelius  Gepperti  coniectura  recepta 
ita  scripsit: 

PHR.  Haec  dat  operam,  circuit  per  familias, 
Puerum  investigat  — 
pro  quibus  libri  exhibent  «haec  ut  opera»,  quae  sensu 
carent.  Kiesslingius  quoque  1.  c.  p.  631  eam  coniecturam 
reiecit,  sed  tantum  his  verbis:  «bei  Plautus  scheint  ein 
alleinstehendes  dat  operam  im  sinne  yon  «gibt  sich  muhe, 
hilft»  ohne  den  zusatz  der  sache  oder  person,  fiir  welche 
man  sich  Miihe  gibt,  oder  sonst  eine  nahere  bestimmung 
zu  operam  sehr  selten  zu  sein.  Im  augenblick  wiiste 
ref.  nur  Cas.  III,  5,  64  u.  Merc.  620  anzufuhren.» 

At  si  sunt  duo  loci,  non  est  quod  hoc  loco  «dat 
operam»  scribi  vetemus.  Sed  illorum  locorum  longe  est 
alia  ratio.  Res  enim  ita  se  habere  mihi  videtur.  Vsita- 
tissima  apud  Plautum  formula  est  «operam  dare  alicui», 
saepe  etiam  occurrit  «operam  dare  alicui  rei».  Iam  si 
«operam  dare»  idem  est  quod  «attendere»,  saepe  omit- 
titur  dativus,  velut  his  locis 
Curc.  257.  Narra . . 

CA.  Operam  ut  det. 

PA.  Dabit. 
Epid.  I,  1,  22.  te  volo 

percontari:  operam  da. 
Rud.  121  sq.  paucis  percontarier 

volo  ego  ex  te. 

DAE.  Dabitur  opera. 
Asin.  649.   Auscultate  atque   operam   date    et   mea   dicta 

devorate. 
Rud.  647.  Si  das  operam,  eloquar. 
Cas.  V,  2,  5.  operam  date,  dum  mea  facta  itero. 
Mil.  1158.  date  modo  operam. 

Men.  1110.  Optume  usque  adhuc  conveniunt  signa.  porro 

operam  date. 

(Cas.  pr.  16.  22.  Cist.  1,  3,  6.  Capt,  pr.  6.  Mil.  98. 
Poen.  pr.  58.  Trin.  pr.  5.) 

Deinde  «operam  dare»  «curandi»  notione  coniungitur 
primum  cum  enuntiatione  condicionali  aut  finali: 

Aul.  II,  4,  5.  si  quo  tu  totum  me  ire  vis,  operam  dabo. 
Poen.  III,  1,  42.   Si  quid  tu  placide  otioseque  agere  vis, 

operam  damus. 
Curc  347.  ut  daret 

operam,  ut  mulierem  —  abduceret. 
tum  cum  dativo,   cuius  generis  exempla  non   opus  est 
omnia  enumerare.    Tantum  ii  loci  sunt  memorabiles,  in 
quibus    «operam    dare»     cum    adiectivo    aut    adverbio 
coniungitur ;  plerumque  enim  etiam  tum  dativus  additur : 
Asin.  428.  foro  dedi  operam  adsiduam. 
Poen.  III,  6,  11.  bonam  dedistis  advocati  operam  mihi. 
Pers.  721.  nam  te  sensi  sedulo 

mihi  dare  bonam  operam. 
Capt.  701.  me  huic  dedisse  operam  malam. 
Pers.  48.  operam  da  hanc  mihi  fidelem. 
Capt.  363.  volt  te  novos  erus  operam  dare 

tuo  veteri  domino,  quod  is  velit,  fideliter. 
Cist.  I,  1,  37.  ei  rei  nunc  suam 

operam  usque  adsiduo  servos  dat.  IV,  2,  46? 
Merc.  499.  amice  amico  operam  dedi. 
Verum  dativus  omittitur  his  locis: 

Rud.  849.  is  dedit  operam  optumam. 
Mil.  1144.  date  operam  adiutabilem. 
Pers.  673.  Edepol  dedisti,  virgo  operam  adiutabilem 

probam  et  sapientem  et  sobriam. 
Asin.  366.  dixit  sese  operam  promiscam  dare. 
Rud.  1182.  Eamus  [hinc]  intro  omnes,  quando  operam  pro- 

miscam  damus. 
His  quos  modo  memoravi  quinque  locis  dativus  omissus 
nihil  habet  offensionis,  propterea  quod  et  adiectivum  est 
additum  et  ex  antecedentibus  satis  apparet  singulis  locis, 
cui  rei  detur  opera. 

Denique  septem  restant  exempla,  quae  «operam  dandi» 
verbum  et  sine  adiectivo  et  sine  adverbio  et  sine  dativo 
usurpatum  exhibent.    E  quibus  Truculenti  IV,  2  v.  21 

Sine  vicissim  qui  dant  operam  ob  id  quod  dant  operam  utier 
in  libris  corruptissimus  legitur  («oblit  quod  dant  operis» 
B)  neque  Camerani  coniectura,  quam  Spengelius  recepit, 
videtur  esse  sanatus;  qua  re,  quoniam  nec  ipse  melius 
quid  inveni,  hunc  locum  omitto.  Iam  bis  dicitur  ventus 
«operam  dare»,  quae  ut  est  singularis  locutio,  quam  nus- 
quam  alias  me  legere  memini,  ita  ubi  legitur  quid  sibi 
velit  nulli  est  obscurum: 

Mil.  1188.  Nisi   eat,   te  soluturum  esse  navim:    ventum 

operam  dare. 
ib.  1317.  Orant  te  ut  eas:    ventus  operam   dum  dat, 

ut  velum  explicent. 
Nunc  quattuor  reliquos  locos,   in  quibus  duo   illi  a 
Kiesslingio  adlati,  facile  expediemus. 

Trin.  387  ss.  LY.  Nimio  citius  transiges:  firmum  omne  erit  quod 

tu  egeris. 
Gravius  tuom  erit  unum  verbum  ad  eam  rem  quam 

centnm  mea. 
PHI.  Ecce  autem  in  benignitate  repperi  negotium : 
Dabitur  opera. 

LY.  Lepidus  vivis. 
Cas.  IH,  5,  63  (numeris  incertis),  Si  ecfexis  hoc.  soleas  tibi 
dabo  et  anulum  in  digito 
Aureum  et  bona  pluruma. 

PA.  Operam  dabo. 
Men.   1092  ss.    Menaechmus   II  de  quaestione,  quam 
vult  instituere  Messenionem  in  alterum  Menaechmum: 
Hercle  qui  tu  me  admonuisti  recte  et  habeo  gratiam. 
Perge  operam  dare,  opsecro  hercle ,  liber  esto,  si  in- 

venis 
Hunc  meum  fratrem  esse. 
Merc.  620   (quem  locum   quod  Ritschelius    alius  vel 
poetae  vel  recensionis  esse  iudicat,   nihil  ad  h£nc  quam 
agimus  quaestionem  interest)   Eutychus  rem  suam  male 
gesserat  nec  quis  emisset  Pasicompsam  compererat: 
CH.  Dic  quis  emit? 

EYT.  Nescio  hercle. 

CH.  Em,  istucinest 
operam  dare, 
Bonum  sodalem? 

Tria  niihi  videor  posse  ex  his  exemplis  colligere: 
primum  «operam  dandi»  verbum  re,  cui  detur  opera, 
omissa  plerumque  non  usurpari  nisi  adiectivo  aut  ad- 
verbio  addito ;  deinde  aliquotiens  usurpari  nullo  vocabulo 
adiecto,  sed  tum  ex  antecedentibus  facile  rem,  quam  quis 
dicatur  curare,  posse  desumi;  postremum,  si  absolute 
occurrat  formula,  non  nisi  de  iis  personis  dici  quae  adsint 
in  scaena:  quod  vel  gravissimum  est,  quoniam  secum 
fert  natura  dialogi,  ut  multo  sit  brevior  et  concisior 
sermo  quam  in  oratione  continua. 

Quibus  de  causis,  ut  tandem  ad  Truculenti  locum 
redeam,  opinor  de  illa  tonstrice,  cuius  mentionem 
tantum  facit  Phronesium,  non  posse  pergi:  «Haec 
dat  operam»,  sed  potius  veterem  illam  lectionem,  in  qua 
ne  Ritschelius  quidem  (Opusc.  II,  654)  videtur  offendisse, 
restituendam  esse: 

haec  una  opera  circuit  per  familias. 

Vix  opus  erit  demonstrare  «una  opera»  quo  modo  sit 
intellegendum :  nam  dubium  non  est,  quin  sit  referendum 
ad  ea  quae  Phronesium  ante  dixerat  de  ancillis,  quas 
mater  «aliam  aliorsum  ire»  iusserat:  cum  his  tonstrix  illa 
*una  opera»  circuire  dicitur.  De  «una  opera»  cf.  Brix. 
ad  Trin.  578.  Lorenz.  ad  Most.  249. 


n,  7, 4. 


Nam   hoc  qui    sciam,    ne  quis    fd    quaerat 

ex  me. 

Domi  sunt,  quae  facta  improbe  facit  amator. 

Ita  Spengelius,  quamquam  dubitanter,  scripsit  locum, 

cuius  alteram  in  adnotatione  adfert  emendationem : 

Domist  qui  facit  cum  probro  facta  amator. 

Certe  multo  obscurius  dictum  est  «quae  facta  amator 

facit,  domi  sunt»  quam  *domi  est,  qui  —  facit»,  quorum 

illud  omnino  intellegi  posse  negaverim;    sed  hoc  quoque 

est  durum  et  vix  in  poeta  nostro  ferendum  genus  dicendi. 

Quamquam  «clomi»  quin  servus  per  se  possit  dicere  de 
domo  erili,  dubitari  nequit,  siquidem  Sosia  de  se 
Amph.  577.  domi  nunc  sum  cgo, 

vel  Chrysalus 

Bacch.  365.  si  illi  sunt  virgae  ruri,  at  mihi  tergum  domist, 
et  887.  tibi  sist  machaera  at  nobis  vervinast  domi, 
vel  Phaniscus  de  conservis 

Most.  874  sq.  nam  nunc  tot  domi  pessumi  nostrae  vivont, 

peculi  sui  prodigi,  plagigeruli. 

Verum    hoc    loco    simplici    vocabulo     «domi»    eum, 

cuius  domus  sit,  significari   non  est  veri  simile;  neque 

ullo  modo  possunt  comparari  quae  Amph.  1057  narrat 

Bromia : 

ita  tanta  mira  in  aedibus  sunt  facta :  vae  miserae  mihi, 
cuius  loci  mihi  primum  in  mentem  venit.    Deinde  quam 
sit  bene  dictum  «facta  improbe  facere»,  vereor  ut  possit 
demonstrari:  nam  versus  a  Spengelio  citatus 

Mil.  734.  et  minus  audacter  scelesta  facerent  facta 
nihil  aliud   evincit  nisi   cum  libris  scribendum  esse  im- 
proba  facta,  non  improbe  f.    Quamquam  fateor  mihi 
deesse  eius  modi  locutionis  exempla  praeter  haec: 

Bacch.  908.  quom  haec  hic  facta  ad  hunc  faciat  modum. 
Mil.  621  sq.  atque  ea  te  facere  facinora, 

quae  istaec  aetas  fugere  facta  magis  quam  sectari 

solet. 
Sequitur  aliam  medelam  esse  excogitandam.  Versu  4. 
Cyamus  declaraverat  se  expositurum,  qui  id  quod  vv.  1 — 3 
dixisset  sciret:  iam  exspectamus  Diniarchi  mentionem. 
Quod  si  in  initio  versus  codicum  scripturam  ex  litte- 
rarum  compendio  natam  statuamus,  deinde  vocabula 
transponamus ,  ita  ut  creticus  tetrameter  catalecticus 
exsistat  statim  cum  insequenti  coniungendus ,  haud  scio 
an  sit  legendum  hoc  modo: 

Dominus  mist,   qui  fmproba  amator  facit 

facta, 
Qui  bona  pro  stercore  habet,  foras  iubet  ferri. 
Quod  in  B  legitur  «domis  itq;»  poterat  nasci  ex  eius 

modi  scriptura:    »dnfmiftqui».     Denique    ne    de   dativo 
oriatur  dubitatio,  adferam  locum  simillimum: 

Rud.  969  sq.  GR.  Dominus  huic,  ne  frustra  sis, 

Nisi  ego  nemo  natust,  hunc  qui  cepi  in  venatu  meo. 


II,  7,  55  sq. 

sic  in  B  scripti  exstant: 

Si  equum  facias,    adventores  meos  incuses    Quo- 
rum  mihi 

dona  accepta  et  grata  habeo  tuaque  ingrataq;  Abs 
te  accepi. 
quae  Spengelius  sic  recensuit: 

Si  aequom  facias,   adventores  meos  non  incuses, 
quorum  mihi 

Dona  accepta  et  grata  habebo  tuaque  ingrata 
quae  abs  te  accepi. 
Sed  ipse  confitetur:  «mihi  etsi  monosyllabum  esse 
potest,  sub  finem  versus  aliud  exemplum  non  exstat.» 
Etiam  cetera  quae  proponit  -displicent:  nam  neque 
«quorum»  in  fine  versus  ferri  potest,  neque  discerpere 
fas  est  verba  hoc  exemplo:  «accepta  Quorum  dona  et 
grata  habebo».  Praeterea,  quid  sibi  vult  futurum  «ha- 
bebo»?  nam  sua  dona  ingrata  habita  esse  et  haberi 
miles  iam  viderat  II,  6,  54,  itaque  «habeo»  quam 
sanissimum  est.  Deinde  autem  «aliquid  sibi  gratum 
vel  ingratum  habere»  nullo  alio  exemplo  probatur;  for- 
mulae  «sibi  aliquid  habere»  plane  alia  notio  inest,  ut 
Amph.  928.  Curc.  177.  Trin.  266;  sine  pronomine 
autem  «habere»  saepe  cum  adiectivo  componitur.  Po- 
stremo  «tuaque»  mihi  est  valde  suspectum ;  eius  generis 
pleonasmi  ne  in  Plauti  quidem  uberiore  sermone  tole- 
randi  sunt:  is  ad  quem  provocat  Spengelius  versus 
II,  6,  63  tantum  habet:  «illaec  dona,  quae  ei  dono  dedi», 
non  quod  exspectamus:  «mea  dona,  quae  ei  dono  dedi». 
Quae  omnia  fere  cadunt  etiam  in  Brixii  (1.  c.  p.  6) 
coniecturam  a  Kiesslingio  1.  c.  p.  636  probatam: 

Si  aequom  facias,  adventores  meos  uon  incon- 

cilies,  quorum  — 

ubi  «inconciliandi»  verbum  per  se  sane  nihil  habet  offen- 

sionis;   sed  cum  in  libris  legatur  «incuses»,   quod  ali- 

quotiens  obviam  est: 

Truc.  I,  2,  44.  ubi  11011  est  scripturam  unde  dent,  incusant 

publicanos. 
ib.  I,  2,  58.  qui  alterum  incusat  probri. 
Merc.  464.  At  me  incusato.  (sic  solus  A.) 
Most.   713.  te  ipse  iure  optumo  merito  incuses  licet.    (Sic 
Studem.  et  Lorenz.  cum  libris.) 
quodque  hoc  loco   nemo   erit  qui  neget  optime  intellegi 
posse  post.  w.  47  ss. :   haud  scio  an  alibi  corruptela  sit 
quaerenda. 

Atque  primum  in  B  vestigium  subest,  alterius  versus 
initium  fuisse  «Quorum»,  quod  in  illo  codice  Q  maiuscula 
scriptum  exstat.  Eius  vero  rei  exempla  non  desunt,  ut 
in  vocabulis  in  initio  maiusculis  litteris  scriptis  lateat 
sana  versuum  distributio:  sic  in  B  Most.  889.  903. 
Pers.  773.  775.  Pseud.  587.  Si  autem,  ut  ante  facien- 
dum  esse  demonstravimus,  «mihi»  delemus  et  «quorum» 
ad  insequentem  versum  trahi  necesse  est,  non  potest 
fieri,  quin  v.  55  aliquid  exciderit,  quod  quidem  quale 
fuerit  certo  non  potest  definiri.  Per  se  intellegitur  illud 
quod  iam  editio  princeps  inseruit  «non»  a  sensu  flagitari 
itaque  esse  retinendum.  V.  autem  56  sine  ulla  offen- 
sione  legitur.  Itaque  nescio  an  probabilius  ad  hoc 
exemplum  scribatur  versus: 

Si   aequom   facias,    adventores    meos   non    [tam 

proterve]  incuses, 

Quorum  dona  accepta  et  grata  habeo,    ingrata 

quae  abs  te  accepi. 


Vt  accedam  ad  versus,  qui  mea  sententia  aut  spurii 
aut  genuini  sunt  iudicandi,  paucos  tantum  ex  iis  ad- 
feram,  quoniam  universa  quaestio  non  potest  ad  liquidum 

perduci  sine  ampliore  disputatione,  qua  exploretur  primuin, 
quae  fabulae  partes  non  solum  scaenae  sed  etiam  singuli 
versus  perierint,  deinde  sitne  haec  quoque  fabula,  quem 
ad  modum  in  Sticho,  Persa,  Mercatore  demonstravit 
Ritschelius,  diasceuastae  cuiusdam  manum  experta  et 
num  quae  insint  alius  generis  interpolationes ,  cuius 
quidem  rei  cum  aliis  locis  tum  in  actus  secundi  scaena 
quinta  manifesta  vestigia  deprehendisse  mihi  videor.  His 
igitur  omnibus  nunc  omissis  de  singulis  quibusdam  versi- 
bus  dicam,  qui  cum  eius  modi  quaestionibus  non  cohaerent. 

Statim  in  actus  primi  scaenae  primae  initio,  in  quo 
sane  multa  non  recte  habent,  quae  nunc  data  opera 
omitto,  versus  20  certo  esse  delendus  videtur: 

Atque  est  benignus  potius  quam  frugi  bonae : 
est  enim  ex  iis,  qui  apud  Plautum  saepissime  occurmnt, 
confictis  scilicet  ex  uno  vel  pluribus  antecedentium  vel 
sequentium,  velut  Men.  721  et  multi  alii.  Xam  postquam 
primum  mercem  annuam  commemoravit ,  deinde  —  quo- 
modocumque  v.  12  legitur  —  victum  cotidianum  quem  ama- 
tori  imperat  amica,  ut  eius  erga  se  animum  experiatur, 
optime  v.  19  pergit  Diniarchus  «sei  id  quod  oratur  dedit», 
sed  perquam  importunus  est  v.  qui  sequitur  et  mera 
repetitio  eorum  quae  suo  loco  v.  13  optime  conveniebant 
vocabulorum.  Itaque  merito  damnetur. 

Haud  minus  mihi  persuasam  habeo  versus  49.  50  deberi 
iis  homunculis,  qui  prologos  suis  salibus  exornaverunt,  cuius 
rei  cum  alii  tum  illustre  exemplum  est  Menaechmorum 
prologus.  Primum  nego  verba  «east  nimia  ratio»  esse 
posse  Plautina;  nam  quod  Spengelius  rationem  idem 
quod  «numerum»  significare  putat,  fallitur:  semper  apud 
Plautum  computationem  niuneri  cuiusdam  («ratio  apparet, 
rationem  putare,  computare,  dispungere,  instituere,  red- 
dere,  oculis  capere»)  significat,  quae  nullo  modo  «nimia» 
dici  potest.  Deinde  in  verbis  «quippe  qui  certo  scio», 
quasi  audias  hominem  insulsum  et  importunum  ineptias 
suas    venditantem,     ita    minime    redolet    haec    locutio 

sermonem  Plautinum.  Tum  comparatio  ineptissiina  aucto- 
rem  prodit,  qui  e  v.  47  suam  rem  congessit.  Deni- 
que,  quod  gravissimum  est,  v.  51  «quos»  admodum 
durum  est,  si  post  «lenones»  v.  48  duo  intercedunt  versus. 
Qui  si  delentur,  fortasse  huic  loco  facilius  medela  adfertur, 
quam  quem  ad  modum  Ritschelius  fecit  Opusc.  II,  386; 
v.  50  quo  modo  sit  emendandus,  hic  mihi  non  est  quae- 
rendum. 

Prorsus   eiusdem  generis  esse  mihi  videtur  II,  3,  7. 
Quin  hercle  lassus  sum  iam  durando  miser, 
mihi   quoque  prae  lassitudine   opus  est  ut 

lavem, 
quo  eiecto  optime  procedit  sententia  atque  omni  ineptia 
liberata.  Etiam  ad  lassitudinem  levandam  veteres  lavisse 
quivis  facile  concedet  Spengelio ,  sed  tam  pueriliter 
loquentem  Diniarchum  a  poeta  inductum  esse  non  possum 
mihi  persuadere. 

II,  5,  15.  Hic  v.  deest  in  B.  «Excidit  hic  versus,  in- 
quit  Spengelius,  in  B  propter  simile  initium  versus 
sequentis.»  Num  haec  vera  sit  causa,  valde  dubitaverim. 
Certe  nemo  diffitebitur  post  ea,  quae  Ritschelius  disputavit 
Prolegomenon  p.  XXVII  ss.,  eius  modi  inter  libros  Palatinos 
discrepantiam  multis  aliis  causis  praeter  librariorum 
neglegentiam  factam  esse:  quidni  hoc  loco  B  solus 
liber  sit  interpolatione,  quae  ceteros  libros  invasit?  nisi 
forte  multis  locis  nulla  ei  est  prae  reliquis  codicibus 
praestantia. 

Verum  enim  vero  praeter  codicis  auctoritatem  totius 
loci  natura  vetat  hunc  versum  cum  CD  intrudere:  quo 
moclo  enim  poeta,  postquam  vv.  12.  13.  de  mulieribus 
bene  facientibus  dicere  incepit,  iam  subito  de  malis  inicere 
potest  sententiam,  ut  deinde  rursus  pergat  de  bonis? 
Profecto  «copiosior»  haec  est  dictio,  quam  ut  Plautina 
probari  possit.  Adde  quod  verba  «niniisque  paucae» 
atque   «facere  occeperunt»   misere   sunt  petita  ex  versu 

insequenti.  Plane  igitur  cum  Kiesslingio  consentio,  qui 
ipse  quoque  1.  c.  p.  632  hunc  versum  delendum  iudicavit. 
Denique  clicam  de  II,  4,  62,  quem  versum  Spengelius, 
cui  adsentit  Kiesslingius  1.  c.  p.  631,  damnavit:  est 
autem  ex  eo  genere,  de  quo  Ritschelius  dixit  in  disser- 
tatione  a.  1846  edita  (Parallelstellen  im  Plautus  als 
Ursache  von  Glossemen.  Opusc.  II,  274  ss). 
Si  autem  legitur: 

Ad    suom    quemque    aequomst    esse    quaestum 

callidum, 
(ita  enim  facili  transpositione ,  quam  puto  probatum  iri 
C.  F.  W.  Muellero  1.  c.  p.  510  non  amplius  de  versu 
dubitanti,  videtur  emendandus),  primum,  quod  ad  sensum 
attinet ,  versus  nihil  habet  offensionis :  Phronesium  a 
Diniarcho  interrogata ,  num  ut  militem  dolo  eludat  ita 
agat  puerperam,  Quidni?  inquit,  quoniam  sine  labore 
res  agi  potest.  Nam,  addit,  ad  suam  quemque  aequum  est 
esse  callidum  utilitatem,  velut  ego  nunc  callide  sum 
circumductura  militem,  ut  id  quod  cupio  ex  eo  exsculpam. 
Optime  haec  omnia  quadrant.  At  gravior  obiectio  est: 
v.  62.  paucis  mutatis  etiam  Asin.  186  legitur.  Sed  inde 
secundum  ea,  quae  Bitschelius  disputavit,  hoc  tantum 
sequitur  uno  certe  loco  versum  esse  spurium;  utro  loco, 
ex  totius  orationis  nexu  diiudicandum  erit.  In  Tmcu- 
lento  versum  optime  convenire  modo  demonstravi,  in 
Asinariae  loco  idem  negaverim.  Primum  enim  quae  ante- 
cedunt  pugnant  cum  eius  modi  versiculo :  Cleaereta  ama- 
torem  comparat  cum  pisce ,  uterque  «nequamst  nisi 
recens» :  ita  omnes  eas  rationes  exponit,  quibus  novus 
amator  magno  cum  sumptu  totius  familiae  gratiam  sibi 
conciliare  studet: 

Volt   placere   sese    amicae.    mihimet    volt,    volt 

pedisequae, 

Yolt  famulis,   ancillis  volt,  et  quoque  etiam  ca- 

tulo  meo: 

Subblanditur   novos   amator,   se  ut  quom  videat, 

gaudeat. 
Perinepte,  ut  nunc  vulgatur,  lena  orationem  suam  con- 
cludit : 

Vera  dico,  ad  suom  quemque  hominein  quaestum 
esse  aequomst  callidum. 
De  quonam  quaestu  loquitur?  equidem  non  intellego; 
nam  de  quaestu  amatorio  ante  non  erat  locuta.  Altera 
vero  quae  nos  movet  ratio,  ut  hoc  loco  versum  deleamus, 
ea  est,  quod  Argurippus,  vetus  ille  amator,  qui  omnem 
rem  suam  perdidit,  tum  demum,  si  versus  deletur,  re- 
spondere  potest:  «Perdidici  istaec  (i.  e.  quam  frequentes 
sint  occasiones  largiter  donandi)  esse  vera  damno  cum 
magno  meo»:  nam  quo  modo  illum  quaestum  intellegere 
potest?  His  igitur  duabus  de  causis  Asinariae  potius 
abiudicandus,  Truculento  vindicandus  videtur  versus; 
adiecta  sunt,  cum  in  textum  reciperetur,  quo  exple- 
retur  septenarius,  «Vera  dico»  atque  «hominem». 

IV,  2,  38  ss. 

In  hoc   loco  difficillimo   haud    scio  an  audacius   sim 
versatus:  emendandi   certe  necessitas  adest  neque   quae 
prolatae  sunt  emendationes  omnes  sufficere  possunt. 
V.  38  in  B  ita  scriptus  exstat: 

bene  valere   siste   omittes  inea   mitto  intro  atte 

quidem, 
cuius  quidem    initium,    si  recte  syllabae    coniunguntur, 
facile  ita  constituitur : 
AST.  Bene  vale. 

DI.  Resiste. 

AST.  Omitte. 

«Omitte»    codices    recte    servaverunt    neque    debuit 

Camerarius   mutare  in    «amitte» ;    locus   simillimus  est 

Pseudoli  v.  257,   ubi  Calidorus  adulescens  eodem  modo 

Ballionem     retinet    dicens     «Manta»,     ad    quod    ille: 

«Omitte».  Restant  emendanda:  «s  inea  mitto  intro», 
ex  quibus  quin  in  initio  sit  eruendum  «sine»  nemo  dubi- 
taverit ;  etiam  in  hoc  adsentior  Spengelio ,  quod  hoc 
verbum  Astaphio  tribui  posse  negat:  omnino  in  eius  modi 
sermonibus  quam  brevissimus  solet  festinare  poeta.  Tum 
Spengelius  scripsit:  -<Sine,  mitte  intro»,  et  in  adnotatione: 
«sine  Diniarcho  dedi  quod  Astaphio  continuabatur.  Est 
autem:  sine  me  intro  ire.»  Primum  recte  dictum  esse 
supra^  demonstravi :  alterum  nego :  vis  enim  formularum, 
quae  permagna  est  in  Plauto,  etiam  in  voce  «sine» 
absolute  posita  non  est  neglegenda;  ex  iis  quae  mihi 
praesto  sunt  exemplis  haec  mihi  invenisse  videor. 

Primum  ea  formula  ad  eum  dicitur,  qui  aliquam  rem 
curare  vetatur:  k-a  Curc.  655: 

CV.  Sanane  es, 
Quae  isti  committas? 

PL.  Sine  modo.  (Cf.  Ter.  Eun.  65.) 
Most.  346.  PHIL.  Quid  ego  hoc  faciam  postea,  mea? 

DEL.  Sic   sineeumpse 
Cas.  III,  2,  14.  vin  vocem? 

CL.  Sine.  nolo,  si  occupatast. 

Bacch.  417  sq.   iam  aderit  tempus,   quom   sese  etiam  ipse 

oderit.   morem  geras: 

dum  caveatur  praeter  aequom  ne  quid  de- 

linquat,  sine. 

ib.  1125  sq.  PH.  Vt  videntur 

deridere  nos. : 

jfl.  Sine  suo  usque  arbitratu. 
ib.  1187.  Minume  ,    nolo :    nil   moro:    sine   sic.    malo 
illos  ulcisci  ambo. 
Most.  1097  sq.  TH.  Ne  occupassis  opsecro  aram. 

TR.  Cur? 
•     TH.  Scies: 
quia  enim  id  maxume  volo,  ut  illic  istoc  con- 
fugiant.  sine. 
Merc.  449.  CH.  Non  ego  illam  mancupio  accepi. 

DE.  Sed  ille 

illam  accipiet:  sine. 

Pers.  686  ss.  SA.    Ne   non   satis   esses   leno,  id  metuebas 

miser, 

rnpure,  avare,  ne  cnimillain  amitteresV 
TOi  Sine  quaeso:    quamlo  lenost,  nil  ini- 
rum  faeit. 
Cure.  92.   PA.    Profundis   vimun:    quae   te    rea   agitant? 
PH.  Sine. 
Eodem  pertinet  formula  «Sic  sine»  praeter  Most.  346 
(v.   supra)   etiam  Men.   351.  Pseud.  1301   obvia,-  Deni- 
que,  ut  facile  derivari    potest,    ea  formula   minitantium 
est:  Aul.  III,  2,  11.  Bacch,  811.  Truc.  II,  8,  6.  cf.  Cas. 
II,  8,  1. 

Iam  ex  omnibus  liis  exemplis  —  duo  nunc  consulto 
omitto  —  satis  prodit  formulae  «sine»  absolute  positae 
certum  quendam  inesse  sensuin,  neque  eo  de  quo  dicimus 
loco  sine  infinitivo  vel  coniunctivo ,  (quae  est  aeque 
usitata  constructio  apud  Plautum),  dici  posse  «sine». 
Nam  non  vereor,  ne  quis  mihi  obiciat  locum  huius  fabulae 
IV,  4,  37.  Sine  eumpse  adire  huc:  sine ,  si  is 
est,  modo, 
ubi  facile  suppletur  infinitivus  ex  antecedentibus.  At, 
inquit,  unus  est  locus,  quem  praetermisisti : 

Stich.  94  Pamphila  patri  pulvinum  datura  «mane», 
inquit,  «pulvinum»  ;  etille:  «Bene  procuras  mihi :  sat  sic 
fultumst  mihi» ;  tum  filia  «Sine.  pater».  Nonne  hoc  loco 
eodem  quo  vult  Spengelius  sensu  usurpatur  simplex  impe- 
rativus?  Tamen  res  alia  est:  in  Stichi  loco  imperativo 
absolute  posito  minime  offendor,  propterea  quod  ex 
Antiphonis  verbis  nemini  non  liquet,  quid  sinere  iubeatur. 
Sed  hoc  loco  quid  ex  antecedentibus  est  desumendum? 
Dixerat  Diniarchus:  «Resiste»  —  et  nil  amplius.  Yerum 
si  quis  putarit  idem  esse,  si  praecedat,  idem,  si  sequatur 
quo  sit  referendum  «sine»,  hic  autem  sequi  «mitte 
intro»:  ei  respondeo,  tum  non  imperativo  sed  infinitivo 
opus  esse.   Atque  hoc  ipsum  est  quod  volo,  ut  scribatur 

sine  me  ire  intro  : 
certe  minus  facili  mutatione  quam   qua  usus  est  Spen- 
gelius,  sed  quae  magis  conveniat  consuetudini  Plautinae. 

Versum  39  ita  restituit  Spengelius : 
DIN.  Inimo  istoc  ad  vos  sine  ire. 

AST.  Non  potest. 

DIN.  Immo  potest. 

Iam  ad  id  quod  ante  dixi  revertor:  in  eius  modi  di- 
verbiis  quam  maxima  brevitate  opus  esse :  valde  autem  tum 
languet  illud  «immo  istoc  ad  vos  sine  ire»,  in  quo  cur 
repetatur  «sine  ire»  non  video.  Hoc  igitur  primum  teneo 
Diniarchi  sola  haec  verba  esse:  «Immo  istoc  ad  vos.» 
Deinde  in  B  sequitur  ire,  in  quo  latere  debet  Astaphii 
responsum:  quod  admodum  esse  mutilatum  apparet,  ideo- 
que  emendatio  incerta  est;  fortasse  olim  fuit:  «nugaris». 
Iam  sequatur  necesse  est  simplex  Diniarchi  quaestio,  de 
qua  non  dubito:  «non  potest?»  De  usu  impersonali  verbi 
«potest»  cf.  Brix.  ad  Capt.  445.  et  Most.  396.  Bacch.  559, 
Caecil.  Androgyn.  fr.  I  Ribb.  «ita  ut  solet.»  Quae  ad  ea 
responderit  Astaphium,  non  admodum  certum  est:  facil- 
lima  autem  mutatione  e  codicum  scriptura  «nimiu  pati» 
eruitur  «nimium  petis».  Ne  quis  hoc  putet  in  ore 
Astaphii  Diniarchum  a  se  abigentis  nimis  esse  languidum : 
immo  moribus  eius  optime  convenit,  ut  non  convicia 
congerat  in  adulescentem .  sed  tergiversando  facete  eum 
eludat. 

Versum  40  editor  ita  scripsit: 
Sine  experiri. 

AST.    Immo   opperire:    vis  est  ex- 
peririer. 

Vt  de  numeris  taceam,  de  quibus  est  longior  quaestio 
(cf.  C.  F.  W.  Mueller.  1.  c.  p.  315.),  quo  spectant  verba 
«vis  est  experirier»?  Nihil  de  iis  adnotavit  Spengelius; 
sed  nihil  aliud  significare  possunt,  nisi  «violentum  sit,  si 
experiendi  causa  in  Phronesii  domum  inrumpere  velis»: 
ita  iam  Pareus:  «operire  potius:  nam  si  experiare,  vim 
facies.  Ego  potius  intus  visam:  et  si  illi  otium  est,  ad 
te  renuntiabo.»  De  extremis  huius  interpretationis  verbis 
post   dicam :    sed  quis   ita   intellegit  illud    «vis   est   ex- 

peririer»  ?  longe  alia  res  est  Capt.  750,  ad  quem  locum 
interpretes  iam  attulerunt  morientis  Caesaris  verba;  illic 
legitur:  «vis  haec  quidem  hercle  est,  et  trahi  et  trudi 
semul»;  nam  «vis»  optime  explicatur  infinitivis  qui  se- 
quuntur.    In  B  versus  ita  legitur: 

Experiri  sine  immo  opperire  uise  experire, 
in  quo  primum  iniuria  Bothium  in  initio  verba  trans- 
posuisse  puto:  nam  rectissiine  in  initio  cum  vi  quadam 
legitur  «experiri»,  quo  efficitur  etiam,  ut  Astaphii  iocus 
magis  appareat.  Maxima  difficultas  est  in  verbis  «uise 
experire»,  quae  quidem  qualia  leguntur,  sana  esse  non 
possunt:  mihi  in  rnentem  venit  in  initio  latere  compara- 
tivum  «melius»,  cuius  fortasse  supra  in  immo  tenue  est 
servatumvestigium,vel  «satius»;  («melius»  iam  coniecisse 
Lambinum  post  inveni.)  Saepius  autem  usurpantur  hi 
comparativi  cum  infinitivo  coniuncti :  Asin.  675  «illum  te 
orarest  melius.»  Amph.  176.  Bacch.  150.  395.  alias. 
Id  si  verum  conieci,  quam  maxime  conformatus  ad  tra- 
ditam  scripturam  versus  ita  scribi  possit,  sed  tantum  si 
concesseris  «experiri»  primam  syllabam  corripere  posse : 

Sine  experiri. 

AST.  Immo  opperiri  meliust  quam  experirier. 
Sed  liberius  grassari  audeo:  nihil  enim  in  Palatinis 
frequentius,  quam  ut  vocabula  repetantur:  ita  facile 
«experire»  ex  versus  initio  repeti  poterat:  post  «sine» 
autem  (codices  sine)  facile  propter  insequens  «immo» 
excidere  poterat  «modo» ;  quod  si  reponimus,  cum  aliqua 
veri  specie  versus  ita  erit  legendus : 

Experiri  sine  modo. 

AST.  Immo  meliust  opperirier. 
Magis  in  incerto  est,  quo  modo  versus  41  sit  emendan- 
dus:  quem  cum  constituerit  Spengelius  sic: 

Dic  me  adesse. 

AST.  Abi,  occupatast;  res  itast,  ne 
frustra  sis, 

3* 

non  in  eo  haereo,  quocl  finem  versus  ita  emendaverit, 
sed  in  personarum  discriptione.  Per  se  sane  dici  potest : 
«res  itast,  ne  frustra  sis.»  Formulam  «ne  frustra  sis» 
—  ut  de  ceteris  eius  locutionis  exemplis  taceam  —  fere 
semper  Plautus  ita  usurpat,  ut  in  enuntiato,  a  quo 
aptum  est  «ne  frustra  sis»,  futuro  tempore  utatur: 

Capt.  854.  nec  multo  plus  tu  hic  edes,  ue  frustia  sis. 

Men.  692.  ne  frustra  sis,  pedem  intro  non  feres. 

Pers.  140.  numquam  hercle,   ne  sis  frustra,   tu   hodie   hic 

prius  edes. 
Rud.  1255.  ego  tibi  daturus  nil  sum,  ne  tu  frustra  sis. 
Duobus  tantum  locis  praesens  legitur: 

Merc.  528.  nunc  mulier.  nei  frustra  sies,  mea  non  e  s ,  ne 

arbitrere. 
Rud.  969.  Dominus  huic ,    ne  frustra  sis, 

nisi  ego,  nemo  natust. 
quam  ob  rem  Spengelii  «res  itast»  sane  ferri  potest, 
praesertim  cum  e  tradita  scriptura  transpositione  facillima 
nascatur.  Sed  personarum  distributione  offendor:  «res 
ita  est»  enim  alteri  respondemus,  ut  confirmemus  aut  ea, 
quae  ipse  dixerit,  aut  quae  nos  dixerimus  et  de  quibus  ille 
dubitet,  Ita  languidissima  fit  oratio,  si  post  brevem  illum 
imperativum  «abi,  occupatast»  ancilla  pergit  «res  itast.  ne 
frustra  sis.»  Deinde  in  initio  versus  cum  legatur  in 
Palatinis  «dicam  adesse»,  non  est  dubium  quin  recte 
emendaverit  Spengelius:  «dic  me  adesse».  Sequitur  in 
libris  «ubi  occupatast».  Iam  si  verum  est  verba  «abi, 
occupatast;  res  itast,  ne  frustra  sis»,  si  omnia  Astaphio 
tribuantur,  non  recte  dici ;  si  verum  est  verba  «res  itast, 
ne  frustra  sis»  solam  in  Astaphium  quadrare,  sequitur 
«ubi  occupatast»  Diniarchi  esse ;  corrigendum  autemerit: 
«dic  me  adesse,  si  occupatast»,  collato  Cas.  III,  2.  14: 
«Yin  vocem?  CL.  sine,  nolo,  si  occupatast»;  nam  «ubi» 
retinere  non  audeo,  siquidem  loci  quales  Aul.  II,  2,  7 :  «Non 
temerariumst  ubi  dives  blande  appellat  pauperem,»  non 
prorsus  eiusdem  generis  sunt.  Tum  Astaphium  ad  ea 
verba  respiciens  cum  irrisione  respondet:  «res  itast,  ne 
frustra  sis.» 

Vcmm  non  est  diffitendum  hac  quoque  lcctione  recepta 
languidulam  iieri  orationcm;  sed  cx  tradita  scriptura  nihil 
aliud  elicere  potui:  nam  quae  Geppertus  voluit  «restare 
enim  frustra  siet»,  et  C.  F.  W.  Muellerus  (1.  c.  p.  13) 
«restare  hic  frustra  sit» ,  ea  vero  frigore  nescio  quo 
laborant  neque  alacri  vigori  dialogi  Plautini  ullo  modo 
conveniunt,  Qua  re  in  praesentia,  dum  melior  emendatio 
inveniatur,  malim  scribere:  «intro  abeo,  ne  frustra 
sis»:  quod  quidem  cum  totius  diverbii  argumento 
cohaeret. 

Versum  42  recte  a  Spengelio  Cainerario  Goelleroque 
ducibus  emendatum  puto:  et  recte  ille  ad  «redin»  ad- 
notat:  «quia  Astaphium  iam  intro  ire  parat», 

Versu  43  nova  oritur  crux:   apud  Spengelium  legitur: 
DIN.  Vno  verbo  eloquere:  mittin  me  intro? 

AST.  Mendax  es,  abi: 
Vnum  aiebas:  tria  iam  dixti  verba  atque  ea 

mendacia. 

Sed,  quaeso,  quid  hoc  est?  «unum  aiebas,  tria  iam 
dixti»?  et  quae  haec  est  interpretatio :  «tria  enim  verba 
dixerat :  mittin  me  intro ,  et  tria  respondere  debet : 
mitto  te  intro.»  Itane  ?  immo  unum  respondere 
debet:  «mitto»,  vel  «plane»  vel  «licet»  vel  tale  quid.  Hoc 
quidem  certum  putaverim,  si  Diniarchus  dicat :  «uno  verbo 
eloquere»,  nullo  modo  posse  Astaphium  de  iis  quae  sibi 
ipsi  dicenda  sint  verbis  pergere :  «tria  iam  dixti  verba» . 
Vix  opus  est  monitu  ne  id  quidem  quod  facile  pos- 
sit  conici  «eloquere :  mitto  te  intro»  et  propter  notionem, 
quae  inest  eloquendi  verbo,  et  quod  minime  eleganter 
dictum  esset,  ferri  posse.  Hoc  quoque  non  minus  aper- 
tum  est:  aut  Diniarchum  debere  profcrre  id  unum  ver- 
bum,  quod  Astaphium  eloqui  iubet,  aut  ei  ipsi  esse  pro- 
fitendum  se  unum  verbum  dicturum. 

Iam  Diniarchi  verba  paullisper  omittamus:  Astaphii 
responsum  non  dubito  quin  rectissime  iam  cmendarit 
Camerarius,  neque  scribendum  puto    «unum  aibas:   tria 

mutatum  est  velut  Men.  633  in  Ba),  sed  «unum  aiebas: 
tria  iam  dixti»,  quoniam  in  B  legitur  «dixit».  Ex  C. 
F.  W.  Muelleri  libro  Nachtraege  zur  Pl.  Prosod.  pag.  23 
intellexi  0.  Seyffertum  Philologi,  quem  non  ad  manum 
habui,  vol.  XXVII  p.  469  sq.  ita  scribi  velle: 

Vnum  aibas,  tria  dixti  verba,  ferre  haud  queo 
mendacia, 
quod  quantum  recedat  a  tradita  scriptura  quivis  videt: 
deinde  «atque  ea  mendacia»  recte  dictum  esse  arguit 
hoc  exemplum,  quod  adfert  Aemilius  Ballas  (Grammat. 
Plautin.  specim.  I.  Gryph.  1867  p.  37): 

Amph.  742.  Iterum  iam  hic  in  me  inclementer  dicit  atque 
id  sine  malo. 
denique,  si  recte  intellego  poetam,  primum  mendax 
appellatur  Diniarchus,  quod  non  unum  verbum,  sed  tria 
dixerit,  tumeaverba  mendacia  vocantur,  quod  remsigni- 
ficant,  quam  Astaphium  numquam  est  adulescenti  con- 
cessura.  Quam  frigida  autem  illa  sententia :  «ferre  haud 
queo  mendacia»! 

Hoc  igitur  Astaphii  responsum  si  obiter  tantum  ad- 
spexeris:  «mendax  es;  abi:*unum  aiebas:  tria  iam  dixti 
verba»,  statim  ita  concluseris:  mendax  est,  qui  quod 
promisit  non  praestitit:  Diniarchus  tria  verba  dixit 
et  mendax  appellatur  —  ergo  ante  se  promiserat  unum 
tantum  dicturum.  Aliter  conciudi  vix  potest:  quam 
artificiosa  et  contorta  interpretatio  exsistat,  si  de  eo 
responso,  quod  Diniarchus  exspectat,  cogitandum  sit, 
supra  in  Spengelii  adnotatione  demonstravi.  Mea  igitur 
conclusio  si  vera  est,  quaeritur.  quae  sana  sint,  quae 
corrupta  in  Diniarchi  verbis,  qualia  in  libris  leguntur: 
tria  illa  verba,  quae  dixit  Diniarchus,  adsunt,  si  facili 
emendatione  in  Palatinorum  scriptura  usi  pro  «mitti  in 
me»  reposuerimus  «mittin  me».  Cetera  vero  quo 
spectant:  «uno  verbo  eloquere»?  Ex  antecedentibus  opinor 
patet  hunc  imperativum  minime  in  Diiiiarclium  convenire; 

qua  re  Lambinus  scripsit:  <uno  verbo  eloquar:  mittin 
me  intro?»  in  quo  cum  metrum  claudicat,  tum  non 
est  perspicuum,  cur  hac  formula  utatur  Diniarchus,  quae 
quin  in  interrogationibus  non  sit  apta,  vix  est  dubium. 
In  editione,  quam  in  usurn  Delphini  curavit  I.  Operarius, 
ita  scriptum  est:  «Vno  verbo!  A.  eloquere.  D.  mittin 
me  intro?»  Sed  ut  hoc  sit  latine  dictum  «uno  verbo!» 
valde  vereor,  quamvis  sit  sensui  conveniens.  Hae  igitur 
emendationes  cum  non  possint  ferri,  certe  constat  de  his : 

1.  de  iis  quae  ante  exposui  de  Astaphii  responso; 

2.  quaestionem  «mittin  me  intro?»  Diniarchi  esse; 

3.  «eloquere»  Diniarchi  nullo  modo  esse  posse;  quod 
quidem  vel  prodit  ex  poetae  consuetudine  in  usurpando 
hoc  verbo;  simplex  imperativus  exspectantium  est,  quid 
alter  sit  clicturus: 

Cas.  V,  2,  28.  Eloquere. 

OL.  At  pudet. 
Kud.  947.  eloquere,  quid  id  est. 
Most.  472.  eloquere,  quid  ita? 
Rud.  1323.  eloquere  propere  celeriter. 
Stich.  334.  Mein  fastidis,  propudiose?  eloquere  propere 

Pinaciura. 
Rud.  1329.  e  1  o  q  u  e  r  e  quantum  postules. 
Pers.  664.  quid  id  est  ergo  ?   eloquere   actutum  atque 

indica. 
Cas.  II,  4,  2.  Eloquere,  quid  velis. 
Cas.  III,  5,  14.  quidquid  est, 

e  1  o  q  u  e  r  e  mihi  cito. 
Aul.  IV,  4,  12.  e  1  o  q  u  e  r  e ,  quidquid  est. 
Cist.  I,  1,  58.  eloquere  utrumque  nobis 

et  quid  tibi  est  et  quid  velis  nostram  operam. 
ib.  IV,  2,  82.   Eloquere,   unde  haec  sunt  tibi  cito  cre- 
pundia. 
Cf.  Aul.  II,  1,  48.    EVN.  Dic  mihi;  quaeso,  quis  ea  est,  quam  vis 

ducere  uxorem. 

ME.  Eloquar. 
Epidici   I,    1,    38,     ubi    Palatini    Pareo    teste    habent 
«loquere  ipse  ubist  Stratippocles»  recte  iam  emendavit 
Rich.  Mueller  (De  Pl.  Epid.  Bonn.  1865  p.  32)  in  hunc 
modum:  «Eloquere,  ubist  Stratippocles.» 

Ita  semper  e.  g.  optime  dicere  possis :  Quis  istic 
est?  eloquere:  sed  numquam:  Isticine  est  Gaius? 
eloquere.  Idcirco  Diniarchus  non  potest  dicere  «elo- 
quere»,  quocl  simplex  «aio»  aut  «nego»  exspectat,  sed 
Astaphium  dicit.  Si  autem  Diniarchum  «eloqui»  iubet, 
necesse  est  in  antecedentibus  fuisse,  quid  eum  eloqui 
velit.  Fuitne  hoc  igitur  in  «uno  verbo»,  an  iieri  nequit? 
Primo  adspectu  coniecerit  quis  versum  periisse  et  hoc 
exemplo  orationem  esse  redintegrandam : 

DIN.   [Heus  Astaphium,    per  te  deos   oro  opse- 

croque  hoc  audias] 
Vnum  verbum. 

AST.  Eloquere. 
Nam  languidius  diceret  Astaphium:    «uno  verbo   elo- 
quere.»  Verum  non  videtur  opus  esse  ad  lacunae  suspi- 
cionem  confugere ;  quidni  multo  facilius  sic  scribi  possit : 
DIN.  Vnum  verbum  — 

AST.  Eloquere  — 
ita  ut  Astaphium  festinans  eius  orationem  interrumpat? 
Verum  ut  aliquando  emergamus  ex  disputationis  am- 
bagibus,  locum  quem  ad  modum  quamquam  plus  semel 
dubitanti  mihi  scribere  libeat  infra  ponam: 
38.  AST.  Bene  vale. 

DIN.  Resiste. 

AST.  Omitte. 

DIN.  Sine  [me  ire  intro]. 

AST.  Ad  te  quidem. 
DIN.  Immo  istoc  ad  vos. 
AST.  [Nugaris.] 

DIN.  Non  potest? 

AST.  Nimium  [petis]. 
DIN.  Experiri  sine  modo  — 

AST.  Immo  [meliust]  opperirier. 
DIN.  Dic  me  adesse,  si  occupatast. 

AST.  [Intro  abeo],  ne  frustra  sis. 

DIN.  Redin  an  non  redis? 

AST.  Vocat  mc,  quac  in  nie  plus  quani  tu 
potest. 

DIN.  Vnum  verbum  — 
AST.  Eloquere. 

DIN.  Mittin  me  intro? 

AST.  Mendax  es:  abi: 

Vnum  aiebas:  tria  iani  dixti  verba  atque  ea  men- 

dacia. 
Ita  si  non  sine  omni  veri  specie  legitur,  etiam  optime 
procedit  actio.  Ratio  enim  totius  diverbii  haec  est: 
Astaphium  cuin  abire  parans  dicit:  «Bene  vale»,  Diniar- 
chus  eam  retinet:  «Resiste»  —  at  illa:  «Omitte»,  et  intro 
ire  ut  liceat  orantem  facete  deridet:  «Ad  te  quidem». 
Ille  non  deterritus:  «Immo  istoc  ad  vos»,  at  serva  iterum 
deridens:  «Nugaris»,  et  ubi  magis  instat  ille:  «Non 
potest?»  semper  ludens  non  prorsus  negaJ,  sed  tantum 
ait:  «Nimium  petis».  Iam  Diniarchus  periculum  facere 
vult:  «Experiri  sine  modo»,  et  illa  rursus  eum  verbo 
ipso  deridens:  «Immo  meliust  opperirier.»  Hoc  opperiendi 
vocabulum  exiguam  ei  spem  ostendit  et  Phronesio  nun- 
tiare  iubet  se  adesse :  illa  vero  ad  ianuam  progressa : 
«Intro  abeo,  ne  frustra  sis» :  ex  extremis  verbis  se  ludi- 
ficari  sentit;  tamen  sperat  eam  se  intro  vocaturam: 
«Redin  an  non  redis?»  Astaphium  ianua  iam  aperta 
non  respondet  ad  eius  verba ,  sed  se  a  Phronesio  vocari 
dicit.  Adulescenti  vero  nunc  subolet  tota  res  et  ad 
primam  orationem  (v.  38)  redit:  unum  hoc  quaerere  vult: 
«Mittin  me  intro?»  tum  illa  argute  eius  verba  inter- 
pretata  mendacem  esse  contendit  et  abscedere  iubet, 
itaque  egregiam  colloquii  finiendi  occasionem  nanciscitur. 
Omnis  vero  comica  huius  scaenae  vis,  ut  saepissime  apud 
Plautum,  ita  mihi  videtur  effici,  ut  callidissima  et  pessima 
ancilla  numquam  ad  Diniarchi  verba  respondeat ,  sed 
semper  iocose  rem  deflectat  et  detorqueat,  donec  men- 
dacio,  ut  ait,  obstrictum  abigere  et  excludere  possit. 

IV,  4,  21  ss. 

V.  21  in  codicibus  ita  est  scriptus:  «Triduum  hoc 
saltem  dum  aliquo  miles  circumducitur.»  Vt  metrum 
restitueret  Bothius  transposuit:  «miles  aliquo».  De  voca- 
buli  «aliquo»  significatione  nihil  exposuit  Spengelius:  si 
recte  novi  Plautinam  consuetudinem,  nihil  aliud  est  nisi: 
«aliqua  pecunia  defraudatur».  At  enim  parum  apta  sunt 
ea  verba  in  ore  Phronesii,  avarissimae  feminae,  «aliquo» 
se  militem  circumducturam  profitentis ,  et  longe  aliter 
Most.   174  Philolaches  ait: 

Hercle    ego   ob  hoc  verbum  te,    Scapha,  donabo 
hodie   aliqui    [merito]. 
«probe,  pulcre,  lepide,  auro,  mille  drachumis»  illa  dicet, 
sed  non  «aliquo»!    Qua  re  «aliquo»  non  dubito  quin  sit 
corruptum;   neque  difficile  esse   inventu  puto ,    ex   quo 
vocabulo  sit  corruptum:  quid  si  hoc  modo  factum  est: 
ARGENTO 
ALIQ  V    0? 
Simplex  vero  «argento»    saepius   apud   Plautum   cum 
«circumducendi»  verbo  coniungi  arguunt  hi  loci: 

Pseud.  431.  filium 

te  velle  amantem  argento  circumducere. 

ib.  634.  Quasi  tu  dicas  me  te   velle   argento  cir- 

cumducere. 

Cf.  Poen.  V.  5,  8.  mina  quem  argenti  circumduceret. 

Bacch.  31 1.  si  med  illo  a u r o  tanto    circumduxerit. 

Trin.  959.  si  hunc  possum  illo  mille  nummum  Philip- 

pum  circumducere. 

Ita    si    hoc    quoque    loco  scribimus,    ea   quoque   quam 

Bothius  protulit  transpositione  supersedere  possumus. 

V.  24  Geppertum  secutus  Spengelius  ita  scripsit: 

Factum  cupio,  nam  aliter  facere  si  velim,  non 

est  locus; 
«aliter»  in  adnotatione  explicat:  «aliter  facere  ne- 
gare».  Phronesium  in  antecedentibus  petiverat  a 
Diniarcho ,  ut  puerum  per  triduum  saltem  sibi  com- 
mitteret:  nunc  ille,  ut  Spengelii  scriptura  est  explicanda. 

<factum  cupio,  nam  etiamsi  tibi  negare  vellem,  non 
possem.»  Facile  concedo  particulae  «si»  notionem  con- 
cessivam  inesse  posse  —  quamquam  non  idem  valet 
quod  «etsi»  —  sed  primum,  quo  modo  „aliter  facere" 
significare  potest  «negare?»  Neque  locum  Plautinum  at- 
tulit  Spengelius  ad  eam  significationeni  comprobandam. 
Deinde  illud  «non  est  locus»  Spengelius  nullo  verbo  inter- 
pretatus  est:  hac  quidem  verborum  coniunctione  nihil  aliud 
significare  potest  nisi  «non  est  occasio  apta,  per  tempus 
mihi  non  licet.»  Sed  et  eius  significationis  exempla 
plane  desunt :  «loco  meo,  locosuo»,  «loco»  simplex  apud 
Plautum  occurrit,  sed  non  «locus  est».  Tertium  accedit: 
quidnam  Diniarchus  factum  cupit  ?  nempe  id,  quod  Phro- 
nesium  versu  antecedenti  dixerat:  «si  aufers  puerurm 
a  milite  omnis  spes  animam  efflaverit.»  At  prorsus  con- 
trarium  ei  dicendum  esse  nemo  non  videt. 

Itaque  ut  primum  ad  librorum  scripturam  recedamus, 
v.  23  in  codicibus  «auferes»  et  «tum  mihi  omnis», 
v.  24  pro  «nam  aliter»  «nare»  legitur,  ita  ut  versum  24 
corruptum  esse  pateat.  Iam  de  sanis  proficiscendum : 
quo  sensu  illud  «non  est  locus»  est  accipiendum?  mihi 
videtur  alio  modo  fieri  non  posse,  totius  sermonis 
natura,  in  primis  Phronesii  quae  sequitur  oratione  recte 
perpensa,  nisi  ut  de  domo  Phronesii  loquatur  Diniarchus, 
ubi  interdum.  «si  domi  metuet  malum»,  requiescat: 
loquitur  igitur  de  amoris  aliquo  deverticulo.  Haec  si 
vera  sunt,  si  deinde  Diniarchus  tantum  de  grata  re 
«factum  cupio»  dicere  potest,  statim  sequitur,  ea  quae 
antecedant  de  eius  modi  occasione  amandi  dicta  esse. 
Eam  autem  v.  23  non  contineri  supra  demonstravimus. 
Difficultatem  facile  removebimus,  si  ante  v.  24  non 
v.  23,  sed  22  collocaverimus :  «factum  cupio»  tum  dicit 
Diniarchus,  i.  e.  ut  mihi  quoque  prosis,  si  tu,  ut  animus 
tibi  est,  militem  eluseris. 

Restat  illa  sententia  condicionalis  «nare  facere  si 
velim».     Ex  iis,  quae  adhuc  disputata  sunt,   apparet  de 

amore  Phronesii  etiani  in  matrimonio  continuato  sermonem 
esse:  «nam»  removeri  non  potest,  atque  in  «re»  vocabulum 
quaerendum  est,  quo  «facere»  accuratius  definiatur:  iam 
possit  conici:  «rem  facere».  quod  quidem  interdum  ea  qua 
hic  opus  est  notione  usurpatur:  sed  dubito  num  hoc  loco 
recte  intellegi  possit.  Qua  re  malim  restituere  «male 
facere»;  comparandum  est  quod  iam  ipse  Diniarchus 
dixit  IV,  2,  61  «malefacta  antiqua  mea».  Poen.  III, 
3,  45  «ubi  nequam  faciat»,  i.  e.  ut  mox  sequitur 
«potare,  amare  volt.»  Eud.  462  «satin  nequam  sum, 
utpote  qui  hodie  amare  inceperim»?  Similis  «malitia» 
est  Epidici,  quamquam  in  alia  re,  III,  2,  42:  «Nimis 
doctus  ille  est  ad  male  faciendum.»  Neque  ea  locutio  a 
nostra  dicendi  ratione  abhorret. 

Tantum  superest,  ut  codices  secuti  futurum  «auferes* 
contra  Bothium  servemus,  quo  temporum  tueamur 
concinnitatem ,  deinde  ut  retineamus  pronomen  «niihi», 
eiciamus  verba  «a  milite»,  quae  facile  ex  v.  21  in- 
repere  poterant  neque  hoc  loco  sunt  necessaria,  postremo 
ut  transponamus  «mihi  omnis  tum  spes» ;  «tum»  super- 
vacaneum  esse  mihi  non  persuasit  C.  F.  W.  Muellerus  1.  c. 
p.  226,  neque  magis  v.  22  «in  meam  rem  si  quid  habebo* 
ferri  non  posse. 

Conferendus  est  autem  Persae  locus: 

637  sq.  Omne  ego  pro  nihilo  esse  duco,  quod  fuit: 

quando  fuit, 

Tamquam  hominem,  quando  animam  ecflavit,  quid 

eum    quaeras   qui  fuitV 

Totus  igitur  locus,  si  recte  egimus,  probabilius  sic 
erit  scribendus: 

PHR.  In  rem  meam: 

21.  Triduom  hoc  saltem.  dum  argento  miles  circum- 

ducitur : 

23.  Si    auferes  puerum.    mihi    omnis    tum    spes 

animam  ectiaverit. 

22.  In  meam  rem  si  quid  habebo,  tibi  quoque  etiam 

proderit. 

24.  DIN.  Factum  cupio:   nam   male  facere  si  velini, 

non  est  locus. 
i.  e.  cupio,  ut  fraude  in  militem  niea  ope  perpetrata  mihi 
conservetur  benevolentia  tua,  nam  alioquin  non  habeo, 
ubi  amare  et  genio  indulgere  possiin.  Hac  quideni 
ratione  haud  scio  an  probabilius  locum  emendaverim 
quam  Kiesslingius  1.  c.  p.  640,  qui  vult:  «nam  nefa- 
cere  si  velim»:  nam  id  verbum,  de  quo  nulla  gramma- 
ticorum  adfert  testimonia,  lioc  loco  inferre  audacius 
duxerim:  Pseudoli  quidem  versiculo  (437  «vel  tu  ne 
faceres  tale  in  adulescentia») ,  nisi  omnia  me  fallunt, 
abusus  est  vir  doctus  ad  coniecturam  illam  quidem 
ingeniosam.  sed  parum  probabilem  confirmandam. 


s      Locoruin 
qui  tractantur  conspectus. 

